**ԱՄՓՈՓԱԹԵՐԹ**

**<<ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔԸ ԱՆԿԱՆԽԻԿ ԳՈՐԾԱՌՆՈՒԹՅՈՒՆՆԵՐԻ ՄԱՍԻՆ>>, <<ՀԱՅԱUՏԱՆԻ ՀԱՆՐԱՊԵՏՈՒԹՅԱՆ ՔԱՂԱՔԱՑԻԱԿԱՆ OՐԵՆUԳՐՔՈՒՄ ԼՐԱՑՈՒՄ ԵՎ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱUԻՆ>>, <<ՀԱՅԱUՏԱՆԻ ՀԱՆՐԱՊԵՏՈՒԹՅԱՆ ԱՇԽԱՏԱՆՔԱՅԻՆ OՐԵՆUԳՐՔՈՒՄ ՓՈՓՈԽՈՒԹՅՈՒՆ ԿԱՏԱՐԵԼՈՒ ՄԱUԻՆ>>, «ԱՐԺՈՒԹԱՅԻՆ ԿԱՐԳԱՎՈՐՄԱՆ ԵՎ ԱՐԺՈՒԹԱՅԻՆ ՎԵՐԱՀUԿՈՂՈՒԹՅԱՆ ՄԱUԻՆ» ՀԱՅԱUՏԱՆԻ ՀԱՆՐԱՊԵՏՈՒԹՅԱՆ OՐԵՆՔՈՒՄ ԼՐԱՑՈՒՄՆԵՐ ԵՎ ՓՈՓՈԽՈՒԹՅՈՒՆ ԿԱՏԱՐԵԼՈՒ ՄԱUԻՆ>>, <<ՎԱՐՉԱԿԱՆ ԻՐԱՎԱԽԱԽՏՈՒՄՆԵՐԻ ՎԵՐԱԲԵՐՅԱԼ ՀԱՅԱUՏԱՆԻ ՀԱՆՐԱՊԵՏՈՒԹՅԱՆ OՐԵՆUԳՐՔՈՒՄ ԼՐԱՑՈՒՄՆԵՐ ԿԱՏԱՐԵԼՈՒ ՄԱUԻՆ>> ԵՎ <<ՓՈՂԵՐԻ ԼՎԱՑՄԱՆ և ԱՀԱԲԵԿՉՈՒԹՅԱՆ ՖԻՆԱՆՍԱՎՈՐՄԱՆ ԴԵՄ ՊԱՅՔԱՐԻ ՄԱՍԻՆ>> ՀՀ ՕՐԵՆՔՈՒՄ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ>>, <<ԳՐԱՎԱՏՆԵՐԻ ԵՎ ԳՐԱՎԱՏՆԱՅԻՆ ԳՈՐԾՈՒՆԵՈՒԹՅԱՆ ՄԱՍԻՆ>> ՀՀ ՕՐԵՆՔՈՒՄ ՓՈՓՈԽՈՒԹՅՈՒՆ ԿԱՏԱՐԵԼՈՒ ՄԱՍԻՆ**  **ՀՀ ՕՐԵՆՔՆԵՐԻ ՆԱԽԱԳԾԵՐԻ**

|  |  |  |  |
| --- | --- | --- | --- |
| **N** | **Առաջարկության հեղինակ** | **Առաջարկության բովանդակությունը** | **Կենտրոնական բանկի դիրքորոշումը** |
| 1 | ՀՀ Սփյուռքի նախարարություն․  23․05․2019թ․ թիվ 01/16․1/491-19 գրություն | Դիտողություններ և առաջարկություններ չկան | Ընդունվել է ի գիտություն։ |
| 2. | ՀՀ ազգային անվտանգության ծառայություն  17․05․2019թ․ թիվ 11/447 գրություն․ | Հարակից օրենքների նախագծերի վերաբերյալ դիտողություններ և առաջարկություններ չկան:  <<Անկանխիկ գործառնությունների մասին>> ՀՀ օրենքի նախագծի վերաբերյալ ունենք հետևյալ դիտողությունները և առաջարկությունները․  1․ 5-րդ հոդվածի 1-ին և 3-րդ մասերում անհրաժեշտ է նախատեսել բացառություն ՀՀ ազգային անվտանգության մասով՝ պայմանավորված գործունեության առանձնահատկություններով։  2․5-րդ հոդվածի 3-րդ մասը <<կատարում>> բառից առաջ լրացնել <<, ինչպես նաև այլ վճարումները>> բառերով։ | 1․ Նախագծի 5-րդ հոդվածի 2-րդ մասում ՀՀ Կառավարությանը տրված է լիազորություն՝ որոշելու այն առանձին կատեգորիաների ցանկը, որոնք պետք է բացառություն լինեն։ Ուստի, առաջարկում ենք, որ ՀՀ Կառավարությունը իր որոշմամբ ԱԱԾ-ի մասով բացառություն սահմանի ։  2. Ընդունվել է և Նախագծում կատարվել է համապատասխան փոփոխություն։ |
| 3. | ՀՀ Արտաքին գործերի նախարարություն  31․05․2019թ․ թիվ 1111/05579 գրություն | Դիտողություններ և առաջարկություններ չկան։ | Ընդունվել է ի գիտություն։ |
| 4. | ՀՀ Արտակարգ իրավիճակների նախարարություն  24․05․2019թ․ թիվ 02/03-1/4163-19 գրություն | Դիտողություններ և առաջարկություններ չկան։ | Ընդունվել է ի գիտություն։ |
| 5․ | ՀՀ Առողջապահության նախարարություն  20․05․2019թ․ թիվ ԱԹ/11․1/8037-19 գրություն | <<ՀՀ քաղաքացիական օրենսգրքում լրացում և փոփոխություններ կատարելու մասին>> ՀՀ օրենքի նախագծի 1-ին հոդվածում <<կետում>> բառը փոխարինել <<մասում>> բառով։ | Ընդունվել է և կատարվել է համապատասխան փոփոխությունը։ |
| 6․ | ՀՀ Բնապահպանության նախարարություն  22․05․2019թ․ թիվ 1/061/11177 գրություն | Դիտողություններ և առաջարկություններ չկան։ | Ընդունվել է ի գիտություն։ |
| 7․ | ՀՀ Գյուղատնտեսության նախարարություն  16․05․2019թ․ թիվ ԳՊ/ԷԿ-1/2624-19 գրություն | 1․ Նախագծի 5-րդ հոդվածի 4-րդ մասում նախատեսել դրույթ, որ անկանխիկ վճարման անհնարինությունը չխոչընդոտի անձի բժշկական օգնություն ստանալու գործընթացին։  2․ Նախագծից հանել 10-րդ հոդվածը, քանի որ նախագծին կից ներկայացված <<ՎԻՎՕ>> նախագծում արդեն իսկ նախատեսված է սույն օրենքի և օրենքի հիման վրա ընդունված նորմատիվ իրավական ակտերի խախտման համար պատասխանատվություն։  3․ <<ՎԻՎՕ>> նախագծի 1-ին կետում օրենքի և դրա հիման վրա ընդունված նորմատիվ իրավական ակտերի պահանջների առաջին անգամ խախտման համար տուգանքի փոխարեն կիրառել նախազգուշացում։ | 1․Նախագծի ընդունմանը զուգահեռ իրականացվելու են բազմաթիվ միջոցառումներ՝ ապահովելու բոլոր միջոցները՝ ապահովելու անկանխիկ վճարումների իրականացումը և կարծում ենք նման խնդիրներ չեն լինի։  2․ Չի ընդունվել, քանի որ նախագծի 10-րդ հոդվածը վերաբերվում է կազմակերպությունների նկատմամբ իրականացվող վարույթներին, իսկ <<ՎԻՎՕ>>-ում նախատեսվածը վերաբերվում է քաղաքացիների և օտարերկրացիներին։  3.Ընդունվել է և կատարվել է համապատասխան փոփոխություն։ |
| 8 | ՀՀ Էներգետիկ ենթակառուցվածքների և բնական պաշարների նախարարություն  17․05․2019թ․ թիվ 01/19․1 ԲԳ/3202-19 գրություն | 1. 4-րդ հոդվածի 1-ին մասում նշված կանխիկ գործարքների սահմանափակումների կիրառման ժամկետները և սահմանաչափերը փոփոխել հետևյալ կերպ՝ 2020թ․ հունվարի 1-ից՝ 5 մլն դրամ, 2021թ․ հունվարի 1-ից՝ 3 մլն․, 2022թ․ հունվարի 1-ից՝ 1 մլն․։  2․ Հիվանդներին լրացուցիչ անհարմարություններ չպատճառելու համար առաջարկում ենք հանել 5-րդ հոդվածի 4-րդ մասով սահմանվող կանխիկի սահմանափակումը կամ սահմանել շեմ կանխիկ գործարքների համար՝ 50000 ՀՀ դրամ։  3․ 5-րդ հոդվածի 7-րդ մասով սահմանված տարիքային շեմը 75-ից իջեցնել 70՝ հաշվի առնելով կյանքի տևողության միջին վիճակագրական տվյալների ցուցանիշը։ | 1․ Ընդունելի չէ, քանի որ նման բարձր շեմեր սահմանելը նշանակում է օրենքով որևէ կարգավորման չհասնել։ Նման գործարքների քանակը շատ քիչ է։ Բացի այդ <<Հարկային օրենսգրքով>> սահմանված անկանխիկի սահմանաչափը 300․000 ՀՀ դրամ է և Նախագծի սահմանաչափերը հնարավորինս մոտարկված է դրան։  2․ Նախագծի ընդունմանը զուգահեռ իրականացվելու են բազմաթիվ միջոցառումներ՝ ապահովելու բոլոր միջոցները՝ անկանխիկ վճարումների իրականացումը և կարծում ենք նման խնդիրներ չեն լինի։  3․ Նշված շեմը սահմանվել է նաև ՀՀ Աշխատանքի և սոցիալական հարցերի նախարարության կողմից և գտնում ենք, որ նրանք նույնպես հաշվի առել են կյանքի տևողության միջին վիճակագրական տվյալները, ուստի նպատակահարմար չէ փոփոխել։ |
| 9 | ՀՀ Անշարժ գույքի կադաստրի կոմիտե  04․06․2019թ․ թիվ ՍՊ/4129-19 գրության | 1. Առաջարկում ենք Նախագծի 4-րդ և 5-րդ հոդվածներով սահմանված 2019 թվականի հուլիսի 1-ից կիրառվող սահմանափակումներին վերաբերող ժամկետները՝ դրանք կապակցելով օրենքը ուժի մեջ մտնելու հետ։  2․ Առաջարկում ենք Նախագծի 4-րդ հոդվածով սահմանված անկանխիկ ձևով թույլատրվող գումարների չափերը համապատասխանեցնել <<ՓԼԱՖ>> մասին ՀՀ օրենքի 6-րդ հոդվածով սահմանված չափերին կամ համապատասխան փոփոխություն կատարել <<ՓԼԱՖ>> մասին ՀՀ օրենքում։  3․ Նկատի ունենալով, որ հաճախ գույքի օտարման դեպքում գնորդի կողմից գույքի արժեքի մի մասը կամ ամբողջությամբ կանխիկ ձևով է վճարվում, և այն կարող է վճարված լինել մինչև Նախագծի ուժի մեջ մտնելը, ուստի առաջարկում ենք նմանատիպ դեպքերի համար սահմանել անցումային դրույթ։ | 1․ Ընդունվել է և կատարվել է համապատասխան փոփոխություն։  2․ Ընդունվել է և կատարվել է համապատասխան փոփոխություններ։  3․Ընդունվել է և նախատեսվել է, որ Նախագիծը տարածվելու է օրենքի ուժի մեջ մտնելուց հետո ծագած հարաբերությունների վրա։ |
| 10 | ՀՀ Կրթության և գիտության նախարարություն  20․05․2019թ․ թիվ 01/8076-19 գրություն | Դիտողություններ և առաջարկություններ չկան։ | Ընդունվել է ի գիտություն։ |
| 11․ | ՀՀ Մշակույթի նախարարություն  20․05․2019թ․ թիվ 05/5․1/3255-19 գրություն | Դիտողություններ և առաջարկություններ չկան։ | Ընդունվել է ի գիտություն։ |
| 12․ | ՀՀ Ոստիկանություն  17․05․2019թ․ թիվ 24/553 գրություն | Դիտողություններ և առաջարկություններ չկան։ | Ընդունվել է ի գիտություն։ |
| 13․ | ՀՀ Պաշտպանության նախարարություն  22․05․2019թ․ թիվ ՊՆ/510-640 գրություն | Դիտողություններ և առաջարկություններ չկան։ | Ընդունվել է ի գիտություն։ |
| 14․ | ՀՀ Աշխատանքի և սոցիալական հարցերի նախարարություն  24․05․2019թ․ թիվ ԶԲ/ԱՌՊ4/8233-19 գրություն | Նախագծի 5-րդ հոդվածի 7-9-րդ մասերում մասնակիորեն ներառված են ներկայումս շրջանառվող <<Պետական կենսաթոշակների մասին>> ՀՀ օրենքում փոփոխություններ և լրացումներ կատարելու մասին>> ՀՀ օրենքի նախագծի՝ կենսաթոշակներն անկանխիկ եղանակով վճարելուն առնչվող կարգավորումները։ Հարկ է նշել, որ <<Պաշտոնատար անձանց գործունեության ապահովման, սպասարկման և սոցիալական երաշխիքների մասին>>, <<Պետական նպաստների մասին>>, <<Զինվորական ծառայության և զինծառայողի կարգավիճակի մասին>> ՀՀ օրենքներում և/կամ դրանց կիրարկումն ապահովող ՀՀ Կառավարության որոշումներում հղումներ կան այն մասին, որ այդ օրենսդրական ակտերով նախատեսված դրամական վճարները կատարվում են <<Պետական կենսաթոշակների մասին>> ՀՀ օրենքով կենսաթոշակների վճարման համար սահմանված կարգով։ Ընդ որում, խնդիրը միայն վճարման եղանակն իրավական ակտում ամրագրելը չէ։ Անհրաժեշտ է հստակ կանոնակարգել, թե կենսաթոշակի (նպաստի, պարգևավճարի) իրավունքի իրացման որ դեպքում կարող է քննարկման առարկա դառնալ վճարման եղանակի ընտրության հարցը։ Այս առումով՝ <<<<Պետական կենսաթոշակների մասին>> ՀՀ օրենքում փոփոխություններ և լրացումներ կատարելու մասին>> ՀՀ օրենքի նախագծի ոչ բոլոր դրույթներն են ներառվել Նախագծի 5-րդ հոդվածի 7-9-րդ մասերում և նպատակահարմար էլ չէ ներառելը, քանի որ դրանք կենսաթոշակային օրենսդրության կարգավորման առարկա են։  Ելնելով վերոգրյալից և հիմք ընդունելով <<Նորմատիվ իրավական ակտերի մասին>> ՀՀ օրենքի 17-րդ հոդվածի 1-ին մասը՝ առաջարկվում է․  1․ Նախագծի 5-րդ հոդվածից հանել 8-9-րդ կետերը․  2․ Նախագծի 7-րդ մասի 2-րդ նախադասությունը շարադրել հետևյալ խմբագրությամբ․  <<Կենսաթոշակն անկանխիկ եղանակով վճարելու առանձնահատկությունները սահմանվում են <<<<Պետական կենսաթոշակների մասին>> ՀՀ օրենքով։>>։ Միաժամանակ, Նախագծի վերաբերյալ վերը ներկայացված առաջարկությունների համատեքստում առաջարկում եմ փաթեթից հանել <<<<Պետական կենսաթոշակների մասին>> ՀՀ օրենքում փոփոխություն կատարելու մասին>> ՀՀ օրենքի նախագիծը։ Միաժամանակ հայտնում եմ, որ գրությամբ ներկայացված մյուս օրենքների նախագծերի վերաբերյալ առաջարկություններ և դիտողություններ չկան։ | Նախագիծը հանվել է փաթեթից։ |
| 15․ | ՀՀ Սպորտի և երիտասարդության հարցերի նախարարություն  16․05․2019թ․ թիվ 1/5․1/671-19 | 1․ Նախագծի 11-րդ հոդվածի 1-ին մասը՝ Օրենքի ուժի մեջ մտնելու ժամանակը և Օրենքի նախագծի տարբեր հոդվածներում գործողությունների սկիզբ սահմանող դրույթները համահունչ դարձնել։  2․ Հակասություններից խուսափելու համար համահունչ դարձնել Օրենքի և <<Պետական կենսաթոշակների մասին>> ՀՀ օրենքի և <<Պետական կենսաթոշակների մասին>> ՀՀ օրենքում փոփոխություն կատարելու մասին ՀՀ օրենքի նախագծի՝ կենսաթոշակների վճարմանը վերաբերող դրույթները։ | 1․ Ընդունվել է և կատարվել է համապատասխան փոփոխություն։  2․ Ընդունվել է ի գիտություն, քանի որ որևէ հակասություն առկա չէ։ |
| 16․ | ՀՀ Տարածքային կառավարման և զարգացման նախարարություն  16․05․2019թ․ թիվ 01/24․1/4611-19 գրություն | Դիտողություններ և առաջարկություններ չկան։ | Ընդունվել է ի գիտություն։ |
| 17․ | ՀՀ Տրանսպորտի, կապի և տեղեկատվական տեխնոլոգիաների նախարարություն  23․05․2019թ․ թիվ 05/15․1/6638-19 | Դիտողություններ և առաջարկություններ չկան։  Բայց, հաշվի առնելով, որ օրենքի նախագիծը շոշափում է ՀՀ ողջ հասարակության շահերը, ուստի ցանկալի է այն դնել հանրային քննարկման։ | Ընդունվել է ի գիտություն։ |
| 18․ | Երևանի քաղաքապետարան  27․05․2019թ․ թիվ 01/7-411694 | Դիտողություններ և առաջարկություններ չկան։ | Ընդունվել է ի գիտություն։ |
| 19․ | ՀՀ Քաղաքաշինության կոմիտե  17․05․2019թ․ թիվ 01/16․2/2853-19 | Դիտողություններ և առաջարկություններ չկան։ | Ընդունվել է ի գիտություն։ |
| 20․ | Հայաստանի բանկերի միություն  06․06․2019թ․ թիվ 00-101 գրություն | 1․Օրենքի նախագծի 1-ին հոդվածում օգտագործվում է «***(գույքի)  իրացման***» արտահայտությունը, իսկ հետագա տեքստում օգտագործվում է «***գույքի օտարման***» արտահայտությունը, ուստի առաջարկում ենք ապահովել Օրենքի նախագծի լեզվական միասնականությունը:  2․ Նախագծի 3-րդ հոդվածում առաջարկում ենք ավելացնել “անկանխիկ գործառնություններ” հասկացությունը որպես օրենքի կարևոր եզրույթ:  3․Նախագծի 3-րդ հոդվածում առաջարկում ենք «անկանխիկ ձևով վճարումներ» և «կանխիկ ձևով գործառնություններ» արտահայտությունների փոխարեն օգտագործել «անկանխիկ վճարումներ» և «կանխիկ վճարումներ» արտահայտությունները։  4․Նախագծի 4-րդ հոդվածի 2-րդ մասի վերջում նշված «փոխառությունների» բառն առաջարկում ենք փոխարինել «վարկերի և փոխառությունների» բառերով։  5․Նախագծի 5-րդ հոդվածում նշված է, որ Օրենքի համապատասխան պահանջի կիրառումը պայմանավորված է կազմակերպության գործունեություն իրականացնելու վայրով, այնինչ բազմաթիվ են դեպքերը, երբ կազմակերպություններն իրենց մասնաճյուղերի և ներկայացուցչությունների ցանցի միջոցով գործունեություն են իրականացնում և՛ Երևանում, և՛ մարզկենտրոններում, և՛ այլ բնակավայրերում, ուստի և կարծում ենք, որ Նախագծով պետք է հստակ կարգավորում ստանան նաև այդ դեպքերը։ Միաժամանակ նույն հոդվածի 1-ին մասի համաձայն «Հաշմանդամություն ունեցող անձի գրավոր դիմումի հիման վրա, նրա աշխատավարձը կարող է վճարվել կանխիկ ձևով», մինչդեռ կարծում ենք, որ անալոգիայի կարգով այդ հնարավորությունը պետք է տրամադրվի նաև որոշակի տարիքի հասած անձանց, որոնք կարող են ողջամտորեն դժվարանալ օգտվել վճարային քարտերից և/կամ կատարել անկանխիկ գործառնություններ։  6․Նախագծի Հոդված 5-ի 9-րդ մասում 1-ին կետ նախատեսելն անիմաստ է, քանի որ դրան որևէ այլ կետ չի հաջորդում։  7․Նախագծի 7-րդ հոդվածի 1-ին և 2-րդ մասերը մեր կարծիքով ենթակա է հստակեցման, քանի որ այն կարելի է և նույնականացնել և տալ տարաբնույթ մեկնաբանություններ: Առաջարկում ենք արտարժույթով գնանշված գործարքներում (պայմանագրերում) վճարումը Հայաստանի Հանրապետության դրամով և արտարժույթով գնանշված գործարքներում (պայմանագրերում) վճարումը արտարժույթով դեպքերը:  8․ Առաջարկում ենք Հոդված 8-ի 2-րդ կետը վերաշարադրել հետևյալ բովանդակությամբ.  «Հայաստանի Հանրապետության պետական մարմինները և տեղական ինքնակառավարման մարմինները պետք է ապահովեն վճարային քարտերով վճարումների ընդունումը»:  9․Նախագծի հոդված 8-ի 3-րդ մասում հղում է պարունակվում ՀՀ Կառավարության 05.10.2017 թվականի թիվ 1318Ն որոշմանը, որն իրավական տեխնիկայի տեսանկյունից սխալ է, քանի որ ՀՀ Կառավարության որոշման փոփոխության դեպքում գտնում ենք, որ անհրաժեշտություն է առաջանալու փոխել նաև օրենքը:  10․ Նախագծի հոդված 8-ի 3-րդ մասով տերմինալների նորոգման և/կամ փոխարինման համար նախատեսած 2 օր ժամանակահատվածն իրատեսական չէ, հաշվի առնելով մատակարարի և ԱրՔա ընկերության կողմից կատարվելիք աշխատանքները: Հետևաբար, առաջարկում ենք դարձնել նշյալ ժամանակահատվածը 4 աշխատանքային օր:  11․ Նախագծի 10-րդ հոդվածի 2-րդ մասում «2-րդ անգամ խախտելու դեպքում գանձվում է» բառերն անհրաժեշտ է փոխարինել «2-րդ անգամ խախտելու դեպքում կազմակերպություններից գանձվում է» բառերով։  12․ Արդյո՞ք հակասություն չի առաջանում Նախագծի 10-րդ հոդվածի 1-ին և 2-րդ մասերի միջև, այն դեպքում, երբ օրինակ կազմակերպության կողմից մեկից ավել աշխատակցի կանխիկ եղանակով աշխատավարձ վճարելու դեպքում` երկրորդ և հաջորդ աշխատակիցների համար խախտմամբ աշխատավարձ վճարելը համարվում է որպես առանձին խախտում, ուստի կորակվի կրկնակի խախտում, որի համար սահմանված է նվազագույն աշխատավարձի երեքհարյուրապատիկի չափով տուգանք, ինչը կարող է նաև լուրջ ֆինանսական խնդիրներ առաջացնել կազմակերպության համար:  13․ Նախագծի 10-րդ հոդվածի 2-րդ մասում «ընթացքում» բառից հետո ավելացնել «կազմակերպությունների կողմից» բառերը (միանշանակ չհասկացվելու պատճառով), իսկ 3-րդ կետում «պատասխանատվության միջոցները սահմանված են Վարչական իրավախախտումների վերաբերյալ Հայաuտանի Հանրապետության oրենuգրքով» նախադասությունը շարադրել հետևյալ խմբագրությամբ` «կիրառվում է Վարչական իրավախախտումների վերաբերյալ Հայաuտանի Հանրապետության oրենuգրքով սահմանված պատասխանատվության միջոցները»:  14․ Նախագծի մի քանի հոդվածներում իրավակարգավորումներ են պարունակվում, որոնք վերաբերում են 2019 թվականի հուլիսի 1-ից ծագող հարաբերություններին, սակայն Նախագծի 11-րդ հոդվածով սահմանված է, որ օրենքն ուժի մեջ է մտնում պաշտոնական հրապարակման օրվանից երկու ամիս հետո, այսինքն ակնհայտ է, որ այն ուժի մեջ է մտնելու առնվազն 2019 թվականի օգոստոսի առաջին կեսից հետո, ուստի անհրաժեշտ է 2019 թվականի հուլիսի 1 ամսաթիվը փոխարինել ավելի ուշ ամսաթվով:  15․ Մեր կարծիքով Նախագծով առաջարկվող կենսաթոշակառուների այն տարիքային շեմը, որից սկսած կենսաթոշակառուի ընտրությամբ կենսաթոշակը կարող է վճարվել կանխիկ, պետք է վերանայվի և իջեցվի։  16․ Ի լրումն «Անկանխիկ գործառնությունների մասին» Հայաստանի Հանրապետության օրենքի նախագծում առաջարկվող վերոնշյալ փոփոխությունների, առաջարկում ենք նաև ՀՀ քաղաքացիական օրենսգրքի 913 հոդվածի 1-ին կետի պահանջը լրամշակել՝ հնարավորություն ընձեռելով էլեկտրոնային եղանակներով հաճախորդների նույնականացման միջոցով բանկային հաշվի բացման պայմանագրի էլեկտրոնային ստորագրման համար: Վերոնշյալ փոփոխությունը կպարզեցնի բանկային հաշվի բացման և տնօրինման գործընթացը հաճախորդների համար, ինչն էլ իր հերթին էական խթան կհանդիսանա անկանխիկ գործառնությունների ծավալների աճի համար: | 1․ Ընդունվել է և կատարվել է համապատասխան փոփոխություն։  2․ Չի ընդունվել, քանի որ Նախագծով արդեն իսկ նախատեսվել է անկանխիկ վճարման հասկացությունը։  3․ Չի ընդունվել, քանի որ որևէ էական տարբերություն առկա չէ։  4․Ընդունվել է և կատարվել է համապատասխան փոփոխություն։  5․Չի ընդունվել, քանի որ հնարավոր է դա տարանջատել և օրինակ մարզկենտրոններում իրականացնել անկանխիկ վճարումներ։  Ինչ վերաբերվում է հաշմանդամություն ունեցող անձանցից բացի, այլ անձանց ընդգրկելուն, ապա նպատակահարմար չէ և կենսաթոշակառուների մասով ևս ունենք բացառություն։  6․ Չի ընդունվել՝ հիմք ընդունելով <<Նորմատիվ իրավական ակտերի մասին>> ՀՀ օրենքի պահանջները։  7․Չի ընդունվել, քանի որ խոսքը տարբեր կարգավորումների մասին է և կարծում ենք տարաբնույթ մեկնաբանման խնդիրներ չեն առաջանա։  8․ Չի ընդունվել, քանի որ կան պետական մարմիններ, որտեղ ուղղակի անհնար է տեղադրել վճարային տերմինալներ։  9․ Ընդունվել է մասամբ։ Հանվել է միայն ՀՀ Կառավարության որոշման համարը։  10․ Չի ընդունվել, քանի որ սահմանված է 2 օրյա ժամկետ և պետք է պահպանվի այդ ժամկետը, որը իրատեսական է։  11․ Ընդունվել է և կատարվել է համապատասխան փոփոխություն։  12․ Ընդունվել է ի գիտություն։ Որևէ հակասություն առկա չէ, քանի որ յուրաքանչյուր խախտում դիտարկվելու է առանձին։ Նման մոտեցումներ կիրառվում է նաև այլ օրենքներում ևս։  13․ Ընդունվել է և կատարվել է համապատասխան փոփոխությունները։  14․ Ընդունվել է և փոփոխվել է։  15․ Չի ընդունվել, քանի որ Նախագիծը հանվել է փաթեթից։  16․ Սույն կարգավորումը կքննարկվի Նախագծերը ընդունվելու դեպքում։ |
| 21․ | ՀՀ Մարդու իրավունքների պաշտպան  17․06․2019թ․ թիվ 01/13․3/2854-19 | 1․ Ֆիզիկական անձանց կողմից իրականացվող կանխիկ գործառնությունների նկատմամբ առաջարկվող սահմանափակումները կարող են հանգեցնել մասնավոր կյանքի անձեռնմխելիության իրավունքի սահմանափակմանը։  2․ Քաղաքացիների և կազմակերպությունների կողմից իրականացվող կանխիկ ձևով վճարման և վճարի ստացման համար սահմանված 300000 ՀՀ դրամի սահմանաչափը պետք է բարձրացնել, հաշվի առնելով, որ արդեն իսկ առկա են քաղաքացիների և կազմակերպությունների կողմից իրականացվող արժութային գործառնությունների վերահսկման մեխանիզմներ։ Միջազգային փորձի ուսումնասիրությունը ցույց է տալիս, որ եվրոպական մի շարք երկրներում, ինչպիսիք են, օրինակ, Ֆինլանդիան, Գերմանիան, Մեծ Բրիտանիան, Շվեդիան, կանխիկ գործառնությունների համար գումարի չափի սահմանափակումներ սահմանված չեն։ Լատվիայում ֆիզիկական անձանց թույլատրվում է կանխիկ գործարքներ իրականացնել մինչև 7200 եվրոյի, Սլովակիայում՝ մինչև 5000 եվրոյի սահմաններում։ Խորվաթիայում, Չեխիայում, Բելգիայում ֆիզիկական և իրավաբանական անձանց կողմից իրականացվող կանխիկ գործառնությունների համար սահմանված են միասնական չափեր (Խորվաթիայում՝ 16000 եվրո, Չեխիայում՝ 10500 Եվրո, Բելգիայում՝ 3000 եվրո)։  3․Նախագծի 8-րդ հոդվածի 1-ին մասով սահմանվում է, որ ՀՀ հարկային օրենսգրքով սահմանված հսկիչ-դրամարկղային մեքենաներ կիրառելու պարտավորություն ունեցող սուբյեկտները, բացառությամբ կրպակների, հաճախորդի ցանկությամբ պետք է ապահովեն վճարային քարտերով վճարման ընդունում։ Անհրաժեշտ է նշել, որ ՀՀ հարկային օրենսգրքով սահմանված հսկիչ-դրամարկղային մեքենաներ կիրառելու պարտավորություն ունեցող սուբյեկտների նկատմամբ վճարային քարտեր ընդունող սարքեր ձեռք բերելու պարտավորության նախատեսումը կհանգեցնի լրացուցիչ պարտավորության, հատկապես գյուղական համայնքներում շրջանառության փոքր ծավալ ունեցող տնտեսական գործունեություն իրականացնող սուբյեկտների համար։ Հաշվի առնելով վերոգրյալը՝ առաջարկում ենք հսկիչ-դրամարկղային մեքենաներ կիրառելու պարտավորություն ունեցող սուբյեկտների նկատմամբ վճարային քարտեր ընդունող սարքեր ձեռք բերելու պարտավորություն նախատեսել՝ հաշվի առնելով տնտեսվարողի շրջանառության ծավալները։ | 1․ Չի ընդունվել, քանի որ նախագիծը որևէ կերպ անձի մասնավոր կյանքի իրավունք չի սահմանափակում և այդ իրավունքի հետ որևէ կապ չունի։  2․ Հաշվի առնելով, որ ներկա օրենսդրությամբ (Հարկային օրենսգիրք) արդեն իսկ նախատեսված է 300000 ՀՀ դրամի սահմանաչափը, ուստի միասնականության ապահովման համար պետք է սահմանաչափերը նույնը լինեն։ Բացի այդ, մենք նախատեսել ենք, որ 3 տարի հետո նոր պետք է սահմանաչափը դառնա 300․000 ՀՀ դրամ կամ ավելի քիչ։ Ինչ վերաբերվում է միջազգային փորձին, ապա հայտնում ենք, որ այն հաշվի առնված է և 2020 թվականի չափերը նույնիսկ համապատասխանում են միջազգային փորձին։  3․ Ընդունվել է ի գիտություն, քանի որ ներկա իրավակարգավորումները հստակ են և Նախագծի շահառու հանդիսացող յուրաքանչյուր սուբյեկտ պարտավորություն ունի ունենալու հսկիչ-դրամարկղային նոր սերնդի սարք, որը նաև հնարավորություն ունի ընդունելու վճարային քարտերով վճարումներ։ Այսինք, լրացուցիչ պարտավորություն չի սահմանվում, միայն պետք է տեխնիկածրագրային ապահովում իրականացվի, որը հիմնականում անվճար է իրականացվում։ Բացի այդ, եթե նույնիսկ տնտեսվարողը օգտագործում է հին սերնդի հսկիչ-դրամարկղային սարք, ապա վճարային քարտ ընդունող սարքերը բանկերի կողմից տրամադրվում են անվճար և լրացուցիչ ֆինանսական բեռ չի առաջանում։ |
| 22. | ՀՀ Էկոնոմիկայի նախարարություն  18․07․2019թ․ թիվ 01/17․2/6588-19 | 1․ Կարևորելով հարկային վարչարարության ուժեղացման և ստվերային տնտեսության կրճատման վերաբերյալ Նախագծում ամրագրված դրույթները՝ այնուամենայնիվ կարծում ենք, որ Նախագծի 4-րդ հոդվածի 1-ին մասում ներկայացված կանխիկ դրամաշրջանառության սահմանափակումները վերանայման և շեմի բարձրացման կարիք ունեն։  2․ Հաշվի առնելով գործընթացի մատչելիության և հասանելիության ապահովումը, մասնավորապես հանրապետության սահմանամերձ համայնքներում՝ առաջարկում ենք վերջինիս իրականացման համար նախատեսել ողջամիտ անցումային ժամանակաշրջան։  3․ Նախագծի 8-րդ հոդվածի 3-րդ մասում նորմատիվ իրավական ակտին կատարած հղումը համապատասխանեցնել <<Նորմատիվ իրավական ակտերի մասին>> ՀՀ օրենքի 17-րդ հոդվածի պահանջներին, իսկ 9-րդ և 10-րդ հոդվածներից հանել կրկնվող <<և սույն օրենքի>> բառերը։ | 1․ Հաշվի առնելով, որ Նախագծի ժամկետները փոփոխվել են և դրանք նախատեսվել են 2020թ․ի հուլիսի մեկից, ուստի արդեն իսկ մեկ տարվա կտրվածքով բարձրացել է սահմանաչափը։  2․ Ընդունվել է ի գիտություն։ Նշենք նաև, որ մեկ տարով ավելացել է այդ անցումային ժամանակաշրջանը, ինչպես նաև Նախագծերին զուգահեռ տարվում են բազմաթիվ աշխատանքներ, որպեսզի անցնցում կերպով կիրարկվի նախագծի դրույթները։  3․Չի ընդունվել, քանի որ <<և սույն օրենքի>> բառերը չեն կրկնվում, քանի որ Նախագծում նշվել է, որ <<սույն օրենքի և սույն օրենքի հիման վրա ընդունված>> նորմատիվ իրավական ակտերի պահանջների խախտման համար։ |
| 23․ | ՀՀ Ֆինանսների նախարարություն  26․07․2019թ․ թիվ 01/11-4/11734-2019թ․ գրություն | 1․Նախագծով նախատեսվում են սահմանափակումների միջոցով մեծացնել անկանխիկ շրջանառությունը: Սակայն Նախագծում ներկայացված կարգավորումները կրում են ավելի շատ պարտադրողական բնույթ: Չնայած սահմանափակումները կարևոր են գործընթացը վերահսկելի դարձնելու նպատակով, սակայն կանխիկ դրամաշրջանառության նվազումն ապահովելու և արդյունավետ բարեփոխում իրականացնելու նպատակով մեծ տեղ պետք է հատկացվի շուկայական մեխանիզմներին՝ անկանխիկ գործարքների գրավչությունը բարձրացնելու և խթանների համակարգ ստեղծելու սկզբունքներով: Ընդ որում, խթանները պետք է գործեն ինչպես բանկային համակարգում, այնպես էլ հարկային համակարգում:  Մասնավորապես, Նախագծով նախատեսվող անկանխիկ գործառնությունների ծավալի ավելացումը բանկային համակարգում լրացուցիչ շահույթ կստեղծի։ 2018թ. ՀՀ-ում ՀՀ կենտրոնական բանկից դուրս կանխիկի ծավալը կազմել է ՀՆԱ-ի 9.4%: Եթե ենթադրենք, որ նշված օրենսդրական փոփոխությունների արդյունքում այն կնվազի 5 տոկոսային կետով և կկազմի 4.4% (որպես զարգացող երկրի համար իրատեսական ցուցանիշ), ապա բանկային համակարգի ակտիվները կարող են աճել ավելի քան 300 մլրդ ՀՀ դրամով և, հաշվի առնելով բանկային համակարգում ակտիվների շահութաբերության մոտ 1.0 տոկոս ցուցանիշը, առևտրային բանկերի շահույթը կարող է աճել մինչև 3 մլրդ ՀՀ դրամով: Նման հաշվարկը ակնհայտ է դարձնում, որ նախատեսված կարգավորումները կարող են տնտեսական սուբյեկտների մի խմբի (բանկային համակարգի) համար նշանակալի դրական օգուտների հանգեցնել վերաբաշխման միջոցով, ուստի գտնում ենք, որ Նախագիծը նաև պետք է համապատասխան կարգավորումներ նախատեսի անկանխիկ գործարքներ իրականացնելու խթանների (օրինակ՝ cashback) ստեղծման համար: Սա, մի կողմից, թույլ կտա պահպանել սոցիալական արդարության սկզբունքը, մյուս կողմից, կստեղծի խթաններ գործընթացի առավել սահուն իրականացման համար:  2․ Նախագծի 5-րդ հոդվածի 4-րդ և 5-րդ կետերով նախատեսվում է 2019 թվականից հուլիսի 1-ից բժշկական և կրթական հաստատություններում բոլոր տեսակի վճարներն ընդունել անկանխիկ ձևով: Առաջարկում ենք հստակեցնել «բոլոր տեսակի վճարները» արտահայտությունը, քանի որ նշված հաստատություններում կան նաև այլ գործունեության տեսակներ, օրինակ՝ դեղատներ, խանութներ և ճաշարաններ, և անհասկանալի է, թե արդյոք կանխիկի սահմանափակման պահանջը տարածվում է նաև այդ սուբյեկտների վրա։  3․ Նախագծի 4-րդ հոդվածի 1-ին մասի համաձայն՝ Հայաստանի Հան­րա­պետության տարածքում քաղաքացիների և կազմակերպությունների կողմից 2019 թվա­­կանի հուլիսի 1-ից՝ 2 միլիոն, 2020 թվականի հունվարի 1-ից՝ 1 միլիոն, իսկ 2021 թվականի հուն­­­վարի 1-ից՝ 300 հազար ՀՀ դրամը գերազանցող ապրանքների (գույքի) օտարման, ապրանք­­ների (գույքի) օգտագործման, աշխատանքների կատարման և ծառայությունների մատուց­­ման գոր­ծարք­ների (գործարքի գումար) դիմաց վճարումը և վճարի ստացումը իրա­կա­նաց­վում է անկանխիկ ձևով՝ անկախ վճարման կարգից, եթե այլ օրենքներով այդ գոր­ծարք­ների դիմաց վճարման ավելի ցածր սահմանաչափեր և պատասխանատվության միջոց­ներ նախա­տես­ված չեն:  Վերոգրյալի կապակցությամբ, հայտնում ենք, որ ՀՀ հարկային օրենսգրքի այսուհետ՝ Օրենսգիրք 386-րդ հոդ­վածի 1-ին մասի համաձայն՝ ապրանքների մատա­կա­րարման, աշխատանք­ների կատար­ման կամ ծառայությունների մատուցման գործարք­ների դիմաց Հայաստանի Հան­րա­պե­տու­թյան տարածքում կանխիկ դրամով վճարումների նկատ­մամբ կիրառ­­­վում են հետևյալ սահմա­նա­փակումները.   1. ապրանքների մատակարարման, աշխատանքների կատարման կամ ծառա­յու­թյուն­ների մատուցման յուրաքանչյուր գործարքի դիմաց կանխիկ դրամով գումարի վճարման առավելագույն չափը սահմանվում է 300 հազար դրամ (ներառյալ` ԱԱՀ-ի գումարը), իսկ մեկ ամսվա ընթացքում այդպիսի գործարքների հանրագումարի մասով` 3 միլիոն դրամ (ներառ­յալ` ԱԱՀ-ի գումարը), 2. ապրանքների մատակարարման, աշխատանքների կատարման կամ ծառա­յու­թյուն­ների մատուցման յուրաքանչյուր գործարքի դիմաց կանխիկ դրամով գումարի ընդունման առավելագույն չափը սահմանվում է 300 հազար դրամ (ներառյալ` ԱԱՀ-ի գումարը), իսկ մեկ ամսվա ընթացքում այդպիսի գործարքների հանրագումարի մասով` 3 միլիոն դրամ (ներառ­յալ` ԱԱՀ-ի գումարը), բացառությամբ նույն մասի 3-րդ կետով սահմանված դեպքերի, 3. մանրածախ առևտրում ապրանքների մատակարարման, աշխատանքների կատար­ման կամ ծառայությունների մատուցման յուրաքանչյուր գործարքի դիմաց անհատ ձեռ­նար­կա­­տեր չհանդիսացող ֆիզիկական անձից կանխիկ դրամով գումարի ընդունման առա­վե­լա­գույն չափը սահմանվում է 3 միլիոն դրամ (ներառյալ` ԱԱՀ-ի գումարը), իսկ եթե մանրածախ առևտրում ապրանքների մատակարարման համար սահմանված կարգով դուրս է գրվում ԱԱՀ-ի վերադարձի հարկային հաշիվ, ապա այդ գործարքների դիմաց Հայաստանի Հան­րա­պե­տության տարածքում կանխիկ դրամով գումարի ընդունման առավելագույն չափը չի կիրառ­վում:   Այսպիսով՝ Օրենսգրքով արդեն իսկ սահմանված են կանխիկ դրամով վճա­րում­ների նկատմամբ սահմա­նա­փա­կում­ներ և Նախագծով առաջարկվող սահմանափակումներն էապես տարբերվում են Օրենսգրքով սահմանված սահմանափակումներից: Հարկ է նկատել, որ Օրենսգրքով սահմանված սահմանափակումները որոշ դեպքերում ավելի խիստ են, քան Նախագծով 2019 և 2020 թվականների համար առաջարկվող սահմանափակումները, հետևա­­բար՝ առաջարկությունների ընդունման դեպքում, ըստ էության, ստացվելու է այնպես, որ մի դեպքում կիրառվելու են Օրենս­գրքով սահմանված սահմանափակումները, մյուս դեպքում՝ Նախագծով առաջարկվողները: Նման կարգավորումն իրավական որոշակիության սկզբունքի ապահովման տեսանկյունից անընդունելի է:  Բացի այդ, Օրենս­գրքով սահմանված է սահ­մա­նափակում մեկ ամսվա ընթաց­քում կատարված գործարքների հանրագումարի մասով, մինչդեռ, Նախագծով առա­ջարկ­վում է սահմանափակում կիրառել միայն յուրաքանչյուր գործարքի մասով: Այս առումով հայտնում ենք, որ նման սահմանափակման վերացման հիմնավորումները հասկանալի չեն՝ հաշվի առնելով այն հանգամանքը, որ առաջարկության ընդունումն այս առումով նշանակում է մեղմել կանխիկ դրամով իրականացվող գործարքների նկատմամբ սահմանափակումները:  4․ Նախագծով առաջարկվում է սահմանել կանխիկ դրամով վճա­րում­ների նկատ­մամբ սահմա­նա­փա­կում­ները չպահպանելու համար պատասխանատվության միջոց­ներ: Այսպես, Նախագծի 10-րդ հոդվածի 1-ին և 2-րդ մասերի համաձայն՝ Նախագծով առա­ջարկվող սահմանա­փա­կում­ները չպահպանելու համար գանձվում է տուգանք՝ նվա­զա­գույն աշխատավարձի երկուհար­յու­րա­պատիկի չափով, իսկ մեկ տարվա ընթացքում խախ­տումը երկրորդ անգամ կրկնելու դեպ­քում՝ տուգանք՝ նվազագույն աշխատավարձի երեք­­հար­յու­րա­­պատիկի չափով:  Օրենսգրքի 419-րդ հոդվածը դրամարկղային գործառնությունների սահմանափակումները չպահպանելու համար նույնպես նախատեսում է պատասխանատվության միջոցներ:  Այս կապակցությամբ հարկ ենք համարում անդրադառնալ ՀՀ Սահմանադրական դատարանի 2014 թվականի փետրվարի 18-ի թիվ ՍԴՈ-1139 որոշմանը: ՀՀ Սահմանադրական դատարանը, անդրադառնալով իրավական ակտերում պատասխանատվության միջոցներ սահմանելուն, նշել է, որ օրենսդիրը պետք է առավել հստակ իրավակարգավորումներ նախատեսի` բացառելու համար հարկային և վարչական պատասխանատվության ենթակա որևէ իրավասուբյեկտի՝ իր իրավական կարգավիճակով պայմանավորված հանգամանքներով կրկնակի պատասխանատվության ենթարկվելու հնարավորությունը: Ներկա իրավակարգավորումների շրջանակներում նույնպես այդ մոտեցումը պետք է դրվի իրավակիրառական պրակտիկայի հիմքում:  Հաշվի առնելով վերոգրյալը և հիմք ընդունելով այն հանգամանքը, որ հարկային իրավահարաբերությունների պահպանմանն ուղղված հարաբերությունները կարգավորված են Օրենսգրքով, առաջարկում ենք կանխիկ դրա­­­մով վճա­րում­ների նկատմամբ սահմանափա­կում­­ները չպահպանելու համար կիրառվող պատասխանատվության միջոցները սահմանել Օրենսգրքում, առավել ևս այն պայմաններում, որ նախագծերին կից ներկայացված հիմնավորման համաձայն՝ դրանց ընդունման նպատակներից են հռչակել հարկային վարչարարության ուժեղացումը և ստվերային տնտեսության դեմ պայքարը:  5․ Նախագծի 4-րդ հոդվածի 1-ին մասով առա­ջարկ­վում է սահ­մա­նել, որ օրենքով և աշխատան­քային պայմանագրով սահմանված աշխատավարձերը վճարվում են անկանխիկ ձևով 2019 թվականի հուլիսի 1-ից՝ Երևան քաղաքում գործունեություն իրականացնող կազմա­կեր­պու­թյունների կողմից, 2020 թվականի հունվարի 1-ից՝ ՀՀ մար­զերի վարչական կենտրոններում գործունեություն իրականացնող կազ­մա­կեր­պու­թյունների կողմից, 2021 թվականի հունվարի 1-ից՝ Հայաստանի Հանրապետու­թյան այլ բնա­կա­­վայ­րե­րում գործունեություն իրականացնող կազ­մա­կեր­պու­թյունների կողմից: Նման­օրի­նակ կարգա­վո­րում սահմանվում է նաև վերոնշյալ հոդվածի այլ մասերում:  Վերոգրյալի կապակցությամբ հայտնում ենք, որ գործնականում բազմաթիվ են դեպ­քերը, երբ կազմակերպությունները գործունեություն են իրականացնում մի քանի վայրերում, այդ թվում՝ Երևան քաղաքում: Ուստի առաջարկում ենք հստակեցնել մի քանի վայ­րե­րում գործունեություն իրականացնելու դեպքում ինչպես են կիրառվելու առաջարկվող սահ­մա­նա­­փակումները:  Միաժամանակ առաջարկում ենք Նախագծի ամբողջ տեքստում «քաղաքացիներ» և «կազմակերպություններ» բառերը փոխարինել համապատասխանաբար «ֆիզիկական անձինք» և «իրավաբանական անձինք» բառերով:  6․******Վարչական իրա­վա­խախտումների վերաբերյալ Հայաստանի Հանրապետության օրենս­գրքում լրացումներ կատա­րելու մասին ՀՀ օրենքի նախագծի վերաբերյալ.  Նախագծով առաջարկվում է սահմանել, որ «Անկանխիկ գոր­ծառ­նու­թյուն­ների մասին» Հայաստանի Հանրապետության օրենքի կամ դրա հիման վրա ընդունված այլ իրավական ակտերի պահանջները քաղա­քա­ցի­ների, քաղաքացիություն չունեցող անձի, օտարերկրյա քաղաքացիների կամ երկ­քա­ղա­քա­ցի­ների կողմից առաջին անգամ խախտելը՝ առա­­ջացնում է տուգանքի նշանակում սահմանված նվա­զագույն աշխատավարձի հար­յուրա­պատիկի չափով։ Նույն խախտումը, որը կատարվել է կրկին անգամ՝ վարչական տույժի միջոց­ներ կիրառելուց հետո մեկ տարվա ընթացքում՝ առա­ջաց­նում է տուգանքի նշա­նա­կում՝ սահմանված նվազագույն աշխատավարձի երկու­հար­յու­րա­պա­տիկի չափով։  Առաջարկվում է սահմանել նաև, որ վերոնշյալ վարչական իրավախախտման վերաբերյալ գոր­ծերի քննումը իրականացվելու է հարկային մարմնի կողմից:  Տվյալ դեպքում անհասկանալի է, թե հարկային մարմինը ինչպես է բացա­հայ­տելու ֆիզիկական անձանց կողմից «Անկանխիկ գործառնությունների մասին» ՀՀ օրեն­քով սահմանված պահանջների խախտումները՝ հաշվի առնելով այն, որ հարկային մարմինը ֆիզիկական անձանց մոտ ստուգումներ իրականացնելու լիազորություն չունի:  7․ Նախագծի 1-ին հոդվածի 1-ին մասում «քաղաքացիների, քաղաքացիություն չունեցող անձի, օտարերկրյա քաղաքացիների կամ երկքաղաքացիների» բառերն անհրաժեշտ է փոխարինել «ֆիզիկական անձանց» բառերով: | 1․ Ընդունվել է ի գիտություն։ Միևնույն ժամանակ նշենք նաև, որ առևտրային բանկերը իրենց պատրաստակամություն են հայտնել որոշակի ծառայություններ մատուցել ավելի պակաս սակագնով, որը իր հերթին հանդիսանալու է խրախուսող։ Հայտնում ենք նաև, որ ՀՀ Կենտրոնական բանկը դեմ չէ նման կարգավորումներին, սակայն հաշվի առնելով, որ դա հարկային քաղաքականության հարց է, ուստի դա պետք է իրականացվի համապատասխան իրավասություն ունեցող մարմնի կողմից։  2․ Ընդունվել է և Նախագծում հստակեցվել է։  3․ Համամիտ լինելով ներկայացված դիտարկման հետ, հայտնում ենք, որ նախագծում հատուկ է շեշտադրվել <<եթե այլ օրենքներով այդ գոր­ծարք­ների դիմաց վճարման ավելի ցածր սահմանաչափեր և պատասխանատվության միջոց­ներ նախա­տես­ված չեն>> կարգավորումը՝ հաշվի առնելով ներկա կարգավորումները։ Այն պարագայում, երբ հարկային օրենսգրքով նախատեսված սահմանափակումը կլինի ամենացածրը և կտարածվի նաև Նախագծով կարգավորվող շրջանակի վրա, ուստի կգործի հարկային դաշտի կարգավորումները։ Չափերի տարբերությունները ըստ էության կապված է ավելի լայն շրջանակների ընդգրկման հետ, օրինակ ֆիզիկական անձանց կողմից իրականացվող գործարքներ և այլն։  4. Հաշվի առնելով այն հանգամանքը, որ Նախագծի կարգավորումները տարբեր են և նախատեսում են ավելի լայն կարգավորման շրջանակ, ուստի կարծքում ենք, որ մոտեցումները չեն կարող միևնույնը լինել։ Ինչ վերաբերվում է կրկնակի պատասխանատվության ենթարկմանը, ուստի կարծում ենք դա բացառված է։ Եթե նույնիսկ ինչ որ պարագայում խախտումները նույն բնույթի կլինեն, ուստի վարչական մարմինը միևնույնն է կիրառելու է մեկ պատասխանատվության միջոց։ ՀՀ Հարկային օրենսգրքի 419-րդ հոդվածի համաձայն՝ կանխիկ դրամով գումարի վճարման խախտումները կիրառվում են համալիր ստուգման արդյունքում, իսկ Նախագծի կարգավորումները ուղղված են ամենօրյա վերահսկողությանը։  5․ Ընդունվել է ի գիտություն։ Միևնույն ժամանակ նշենք, որ, եթե նույնիսկ իրավաբանական անձը իր գործունեությունը իրականացնում է տարբեր վայրերում, գործնականում հնարավոր է ապահովել թե տարածքային և թե ժամանակային կարգավորումները։  6․ Ընդունվել է և Նախագծում կատարվել է համապատասխան փոփոխություն։  7․ Ընդունվել է և Նախագծում կատարվել է համապատասխան փոփոխությունները։ |
| 24. | ՀՀ Պետական եկամուտների կոմիտե  10․07․2019թ․ թիվ 3-4/37258-19 գրություն | 1․ Հաշվի առնելով ներկայացված նախագծով առաջարկվող կարգավորումները, հարկ ենք համարում նշել, որ հարկային հսկողության իրականացման հետ կապված հարցերը կարգավորված են ՀՀ հարկային օրենսգրքի 17-րդ բաժնով։ Օրենսգրքով հարկային հսկողության իրականացման եղանակներն են՝ հարկային ստուգումները, հարկային ուսումնասիրությունները և հարկային վարչարարության շրջանակներում իրականացվող այլ գործողությունները։  Հարկային հսկողության շրջանակներում հարկային մարմին իրավունք ունի իրականացնելու համալիր հարկային ստուգում և թեմատիկ հարկային ստուգում։ ՀՀ հարկային օրենսգրքով սահմանված թեմատիկ հարկային ստուգումների տեսակներն են հսկիչ դրամարկղային մեքենաների կիրառման ճշտության ստուգումը, օրենսգրքով սահմանված ելակետային տվյալների և գործակիցների ճշտության ստուգումը, ակցիզային դրոշմանիշների և/կամ դրոշմապիտակների կիրառման ճշտության ստուգումը, աշխատողի աշխատանքի ընդունումն օրենսդրությամբ սահմանված կարգով ձևակերպելու և/կամ աշխատողի համար գրանցման հայտ ներկայացնելու ճշտության ստուգումը։ Հարկային հսկողության շրջանակներում արտագնա հարկային ուսումնասիրությունների տեսակներն են հսկիչ գնումը, չափագրումը և հանդիպակաց ուսումնասիրությունը։ Ելնելով վերոնշյալից՝ հայտնում ենք, որ Նախագծի որոշ պահանջների նկատմամբ վերահսկողությունը պետական եկամուտների կոմիտեի կողմից հնարավոր է իրականացնել համալիր հարկային ստուգումների շրջանակներում։  2․Նախագծի 2-րդ հոդվածի 1-ին մասում <<կազմակերպությունների>> բառերից հետո լրացնել <<,անհատ ձեռնարկատերերի, նոտարների>> բառերը։ Նույնը վերաբերում է նաև Նախագծի մյուս հոդվածներում օգտագործվող՝ <<կազմակերպություն>> հասկացությանը (համապատասխան հոլովաձևերով)։  3. Նախագծի 3-րդ հոդվածի 1-ին մասի 7-րդ կետից հանել <<անհատ ձեռնարկատերեր>> բառերը և այդ մասը լրացնել նոր՝ 9-րդ և 10-րդ կետերով՝ հետևյալ բովանդակությամբ.  <<9) անհատ ձեռնարկատեր՝ կիրառվում է <<Անհատ ձեռնարկատիրոջ մասին>> ՀՀ օրենքի իմաստով և նշանակությամբ․  10) նոտար՝ կիրառվում է <<Նոտարիատի մասին>> ՀՀ օրենքի իմաստով և նշանակությամբ։>>։  4․ Նախագծի 4-րդ հոդվածի 1-ին և 3-րդ մասերում <<օտարման>> բառը փոխարինել <<իրացման>> բառով,  4-րդ մասից հանել <<իր>> բառը։  5․ Նախագծի 5-րդ հոդվածի 1-ին մասում <<Հաշմանդամություն>> բառը փոխարինել <<հաշմանդամության կարգ>> բառերով կամ հստակեցնել <<հաշմանդամություն>> հասկացությունը։  7-րդ մասում <<դարձել է 75 տարեկան>> բառերը փոխարինել <<լրացել է 75 տարին>> բառերով։  6․ Նախագծի 8-րդ հոդվածի 1-ին մասը շարադրել հետևյալ խմբագրությամբ․<<1․ՀՀ հարկային օրենսգրքով սահմանված՝ հսկիչ դրամարկղային մեքենաներ կիրառելու պարտավորություն ունեցող կազմակերպությունները, անհատ ձեռնարկատերերը, նոտարները առևտրի օբյեկտների (բացառությամբ կրպակների), առևտրի իրականացման վայրերում վաճառատեղերի միջոցով մանրածախ վաճառք իրականացնելիս, հաճախորդի ցանկությամբ պետք է ապահովեն վճարային քարտերով վճարման ընդունում։>>։  7․ Նախագծի 10-րդ հոդվածում հստակեցնել <<իրավական ակտերի պահանջները խախտելու համար>> հասկացությունը։ Մասնավորապես՝ որն է համարվելու խախտման պահը (օրը)՝ խախտումը կրկնելու դեպքերը հաշվառելու և համապատասխան պատասխանատվություն կիրառելու տեսանկյունից (օրինակ՝ խախտման պահը պետք է ընդունել խախտումը արձանագրելու պահը, թե խախտումը արձանագրելու վարչական ակտի կազմման ամսաթիվը, թե խախտումը արձանագրելու վարչական ակտի ուժի մեջ մտնելու ամսաթիվը)։ Բացի այդ, ենթակա է հստակեցման, թե պատասխանատվությունը իրավական ակտերի որ պահանջները խախտելու համար է կիրառվելու։ Մեր կարծիքով, այդպիսի պահանջներ կարող են համարվել ներկայացված նախագծի 4-րդ հոդվածով սահմանված սահմանաչափերը, 6-րդ հոդվածով սահմանված՝ գործարքների մասնատումը, 8-րդ հոդվածով սահմանված՝ վճարային քարտեր ընդունող սարքերի չկիրառումը։ Հետագա անորոշություններից խուսափելու նպատակով առաջարկվում է հստակ սահմանել այն կոնկրետ պահանջները, որոնց խախտումը կառաջացնի պատասխանատվության կիրառման։  8․ Նախագծի ամբողջ տեքստում բացել <<ՀՀ>> հապավումը։  9․ Նախագծով նախատեսվում է որոշ կարգավորումներ կիրառել 2019 թվականի հուլիսի 1-ից։ Հաշվի առնելով, որ նշված ժամկետը արդեն իսկ անցել է, առաջարկվում է սահմանել նոր ժամկետ։  10․ Լրացուցիչ կարգավորման ենթակա են Նախագծի 6-րդ և 8-րդ հոդվածներով սահմանված՝ <<գործարքների մասնատման>>, ինչպես նաև <<վճարային քարտեր ընդունող սարքերի>> կիրառման պահանջները խախտելու դեպքերը հայտնաբերելու եղանակները։ Մասնավորապես՝ հարկ է նշել, որ հսկիչ դրամարկղային մեքենաների պարագայում դրանք հարկային մարմնում գրանցվում են այն վայրի հասցեով, որտեղ փաստացի իրականացվում է գործունեությունը, և տեղադրվում է գործունեության վայրի այն հատվածում, որտեղ կատարվում է վճարումը։ Մինչդեռ, վճարային քարտեր ընդունող սարքերի ներդրման դեպքում նման տեղեկատվություն հարկային մարմնին հայտնի չէ։  11․ Ֆիզիկական անձանց կողմից Նախագծի կամ դրա հիման վրա ընդունված այլ իրավական ակտերի պահանջները խախտելու դեպքում նախատեսվում է պատասխանատվություն, որը, ըստ ներկայացված նախագծի համարվում է հարկային մարմնի կողմից քննության ենթակա իրավախախտում։ Դրա հետ կապված հարկային մարմինը դեմ է ֆիզիկական անձանց կողմից իրավական ակտերի պահանջները խախտելու համար պատասխանատվություն կիրառելու իրավասությունը հարկային մարմնին վերապահելուն, քանի որ օրենքով սահմանված չեն նշված իրավախախտումների հայտնաբերման կարգի, եղանակի վերաբերյալ կարգավորումներ, ինչպես նաև հարկային մարմնի կողմից ֆիզիկական անձանց նկատմամբ հսկողության կարգ։ | 1․ Ընդունվել է ի գիտություն։  2․Ընդունվել է և Նախագծում կատարվել է համապատասխան փոփոխությունները։  3․ Ընդունվել է և կատարվել է համապատասխան փոփոխությունները։  4․ Ընդունվել է և կատարվել է համապատասխան փոփոխությունները։  5․ Ընդունվել է և կատարվել է համապատասխան փոփոխությունները։  6․Ընդունվել է և կատարվել է համապատասխան փոփոխությունները։  7․ Ընդունվել է մասնակի, մասնավորապես հստակեցվել է խախտման արձանագրման պահը և այն պահը թե կրկին անգամ, երբ է հնարավոր պատասխանատվություն կիրառել։ Ինչ վերաբերվում է պահանջները հստակեցնելուն, հայտնում ենք, որ այն բոլոր պահանջները, որոնք սահմանված են Նախագծով պետք է պահպանվեն, իսկ չպահպանելու դեպքում պետք է կիրառվի պատասխանատվություն։  8․ Ընդունվել է և կատարվել է փոփոխություններ։  9․ Ընդունվել է և կատարվել է փոփոխություններ։  10․ Ընդունվել է և Նախագծում կատարվել է համապատասխան փոփոխություն։  11․ Ընդունվել է ի գիտություն։ |
| 25․ | ՀՀ Արդարադատության նախարարության փորձագիտական եզրակացություն  08․10․2019թ․ թիվ 01/27․2/22617-2019 գրություն | 1․Ներկայացված նախագծերի փաթեթով նախատեսվում է կարգավորել Հայաստանի Հանրապետության տարածքում ապրանքների (գույքի) օտարման, ապրանքների (գույքի) օգտագործման, աշխատանքների կատարման և ծառայությունների մատուցման գործարքների դիմաց, աշխատավարձերի, կրթաթոշակների, կենսաթոշակների, նպաստների, փոխառությունների, ներկայացուցչական ծախսերի, գործուղման նպատակով կատարվող անկանխիկ ձևով վճարումների, ինչպես նաև կանխիկ գործառնությունների սահմանափակման հետ կապված այլ հարաբերությունները:  Նախևառաջ, հարկ ենք համարում անդրադառնալ նախագծերի փաթեթին կից ներկայացված ***հիմնավորմանը***: Այսպես, ըստ ներկայացված հիմնավորման՝ նախագծերի ընդունումը նպատակ ունի նվազեցնել կանխիկ դրամաշրջանառությունը, քաղաքացիների համար սահմանել անկանխիկ վճարումների իրականացման ընթացակարգեր, ուժեղացնել հարկային վարչարարությունը և պայքարել ստվերային տնտեսության դեմ:  Հաշվի առնելով այն, որ նախագծերի փաթեթով, ըստ էության, նախատեսվում են անկանխիկ գործառնությունների իրականացման հետ կապված իրավահարաբերությունների կարգավորման արմատապես նոր մոտեցումներ, որոնք ուղղակիորեն շոշափում են ինչպես տնտեսվարող սուբյեկտների, այնպես էլ պետական մարմինների և քաղաքացիների շահերը՝ գտնում ենք, որ Նախագծերի ընդունման անհրաժեշտությունը բավարար չափով հիմնավորված չէ: Մասնավորապես, հիմնավորման մեջ ներկայացված չեն Հայաստանի Հանրապետության ողջ տարածքում որոշ անկանխիկ գործառնությունների (օրինակ՝ աշխատավարձերի ստացման) անխոչընդոտ իրականացման համար անհրաժեշտ բանկային մասնաճյուղերով և բանկոմատներով ապահովվածության վերաբերյալ որևէ վիճակագրական տվյալներ: Բացակայում են նաև նախագծերի կարգավորման առարկայի վերաբերյալ ուսումնասիրված միջազգային փորձի և դրա ընտրության հիմնավորման վերաբերյալ տեղեկությունները, որոնք ունեն էական նշանակություն համեմատության օբյեկտիվ և համոզիչ բազա ապահովելու համար:  **Ելնելով վերոգրյալից՝ նախագծերի փաթեթի ընդունման հիմնավորումն ունի լրամշակման կարիք**:  2․«Անկանխիկ գործառնությունների մասին» ՀՀ օրենքի նախագծի (այսուհետ՝ Նախագիծ) Նախագծով առաջարկվող մի շարք կարգավորումների համար նախատեսվում է գործողության մեջ դնելու տարբեր ժամկետներ: Նկատի ունենալով «Նորմատիվ իրավական ակտերի մասին» ՀՀ օրենքի 13-րդ հոդվածի 4-րդ մասի դրույթները՝ նշված կարգավորումներն անհրաժեշտ է սահմանել ոչ թե օրենքի հիմնական մասում, այլ անցումային դրույթներում:  3․ Նախագծի 2-րդ հոդվածի 2-րդ մասի համաձայն՝ օրենքը տարածվում է Հայաստանի Հանրապետության տարածքում կնքված և դրանց դիմաց Հայաստանի Հանրապետության տարածքում վճարում նախատեսող գործարքների վրա, ինչպես նաև Հայաստանի Հանրապետության տարածքից դուրս կնքված, սակայն Հայաստանի Հանրապետության տարածքում վճարում նախատեսող գործարքների վրա:  Նախ նախատեսվող կարգավորումներից պարզ չէ, թե որ գործարքներն են համարվելու «Հայաստանի Հանրապետության տարածքում վճարում նախատեսող»: Մասնավորապես՝ եթե օտարերկրյա պետությունում ձեռք է բերվել ապրանք, որի դիմաց վճարումն օտարերկրյա պետությունում բնակվող (գտնվող) անձին, համաձայն պայմանավորվածության, պետք է կատարվի տարաժամկետ՝ Հայաստանի Հանրապետություն վերադառնալուց հետո, ապա նմանատիպ բոլոր դեպքերի նկատմամբ տարածվելու է արդյոք օրենքի գործողությունը: Նման պայմաններում գտնում ենք, որ Նախագիծը լրացուցիչ հիմնավորման և լրամշակման կարիք ունի:  Բացի այդ, վերոգրյալ կարգավորումը խնդրահարույց ենք համարում նաև ՀՀ քաղաքացիական օրենսգրքով սահմանված բանավոր գործարքներին վերաբերող կարգավորումների համատեքստում: Մասնավորապես, ՀՀ քաղաքացիական օրենսգրքի 295-րդ հոդվածի 2-րդ մասի համաձայն՝ բանավոր կարող են կնքվել ***կնքման պահին կատարվող*** բոլոր գործարքները, բացառությամբ այն գործարքների, որոնց համար սահմանված է նոտարական ձև, և այն գործարքների, որոնց հասարակ գրավոր ձևը չպահպանելը հանգեցնում է դրանց անվավերության, եթե այլ բան սահմանված չէ կողմերի համաձայնությամբ: Ուստի գտնում ենք, որ կնքման պահին կատարվող գործարքների համար ևս անկանխիկ վճարման եղանակի նախատեսումը չի բխում գործարքների կնքման բանավոր ձևի տրամաբանությունից:  4․Նախագծի 3-րդ հոդվածի 1-ին մասի 3-րդ կետում «աշխատավարձ և դրան հավասարեցված միջոցներ» ձևակերպումն անհրաժեշտ է փոխարինել «աշխատավարձ և դրան հավասարեցված վճարներ» ձևակերպմամբ՝ նկատի ունենալով ՀՀ աշխատանքային օրենսգրքի դրույթները:  5․ Նախագծի 3-րդ հոդվածի 1-ին մասում որպես օրենքում օգտագործվող հասկացություն՝ սահմանվում է կրպակի հասկացությունը, մինչդեռ Նախագծի որևէ այլ դրույթում վերջինս չի օգտագործվում: Բացի այդ, Նախագծում օգտագործվող «էլեկտրոնային փող» և «վճարային քարտ» եզրույթների հասկացությունները Նախագծի հիմնական հասկացությունները սահմանող 3-րդ հոդվածում սահմանված չեն: Այս առումով հարկ է նկատի ունենալ, որ նշված եզրույթների հասկացությունները սահմանված են «Վճարահաշվարկային համակարգերի և վճարահաշվարկային կազմակերպությունների մասին» ՀՀ օրենքում, հետևաբար Նախագծի հիմնական հասկացությունները սահմանող հոդվածում անհրաժեշտ է հղում կատարել նշված օրենքով սահմանված համապատասխան հասկացություններին:  6․ Նախագծի 4-րդ հոդվածով սահմանվում են ՀՀ տարածքում ֆիզիկական անձանց, անհատ ձեռնարկատերերի, նոտարների և կազմակերպությունների կողմից ապրանքների (գույքի) իրացման, ապրանքների (գույքի) օգտագործման, աշխատանքների կատարման և ծառայությունների մատուցման գործարքներում (գործարքի գումար) դրանց դիմաց կանխիկ դրամով վճարման և վճարի ստացման սահմանաչափեր: Այն է՝ 2020 թվականի հունվարի 1-ից՝ 2 միլիոն, 2021 թվականի հունվարի 1-ին՝ 1 միլիոն, 2022 թվականի հունվարի 1-ից՝ 300 հազար ՀՀ դրամ:  Հարկ է նշել, որ ՀՀ հարկային օրենսգրքի 386-րդ հոդվածով ևս սահմանված են կանխիկ դրամով վճարումների նկատմամբ սահմանափակումներ, ընդ որում, ՀՀ հարկային օրենսգրքով սահմանված սահմանաչափերը չեն համընկնում Նախագծով առաջարկվող սահմանաչափերի հետ, օրինակ՝ որոշ դեպքերում գերազանցում են Նախագծով առաջարկվող սահմանաչափերը (ՀՀ հարկային օրենսգրքի 386-րդ հոդվածի 1-ին մասի 3-րդ կետ): Թեև Նախագծով սահմանվում է, որ դրանով նախատեսված չափերը գործում են այն դեպքում, եթե այլ օրենքներով այդ գործարքների դիմաց վճարման ավելի ցածր սահմանաչափեր նախատեսված չեն, այնուամենայնիվ, կարծում ենք՝ դրանով առկա խնդիրը չի լուծվում, քանի որ տարբեր օրենքներով միևնույն գործարքի դիմաց կանխիկ եղանակով վճարման համար նախատեսվում են տարբեր սահմանաչափեր:  7․ Նախագծի 4-րդ հոդվածի 2-րդ մասով բանկերի, վարկային կազմակերպությունների, ինչպես նաև լիցենզիայի հիման վրա վարկեր և փոխառություններ տրամադրելու իրավունք ունեցող անձանց կողմից տրամադրվող վարկերի և փոխառությունների համար սահմանվում է դրանք անկանխիկ ձևով տրամադրելու ընդհանուր կանոնից բացառություն, մինչդեռ Նախագծի հիմնավորումներից պարզ չէ նման կարգավորման նպատակը: Ուստի առաջարկվող կարգավորումն ունի հիմնավորման կարիք:  8․ Նախագծի 4-րդ հոդվածի 3-րդ մասով նախատեսվում է 2020 թվականի հունվարի 1-ից գրավատների կողմից 20.000 ՀՀ դրամից ավելի վարկերը բացառապես անկանխիկ ձևով տրամադրելու վերաբերյալ կարգավորում: Գտնում ենք, որ Նախագծով կանխիկ գործառնությունների սահմանափակումների չափերի համատեքստում գրավատների կողմից կանխիկ ձևով տրամադրվող վարկերի համար հատկապես 20.000 ՀՀ դրամ սահմանաչափի ընտրությունն ունի լրացուցիչ հիմնավորման կարիք:  9․ Նախագծի 4-րդ հոդվածի 5-րդ մասի համաձայն՝ ՀՀ կենտրոնական բանկն իր նորմատիվ իրավական ակտերով **կարող է** սահմանել օրենքով սահմանված անկանխիկ գործառնությունների համար միջնորդավճարների առավելագույն և նվազագույն սահմանաչափերը, ինչպես նաև դրանց վճարման դեպքերը, կարգը և պայմանները: Հաշվի առնելով այն, որ Նախագծով էապես ընդլայնվում է անկանխիկ ձևով իրականացվող գործառնությունների շրջանակը, որպիսի պարագայում անկանխիկ գործառնությունների համար վճարվող միջնորդավճարների չափը, դրանց վճարման դեպքերը, կարգը և պայմանները տնտեսվարող սուբյեկտների համար ձեռք են բերում էական նշանակություն՝ գտնում ենք, որ հնարավոր չարաշահումները բացառելու նպատակով անհրաժեշտ է քննարկման առարկա դարձնել Կենտրոնական բանկի՝ միջնորդավճարների առավելագույն և նվազագույն չափերը, դրանց վճարման դեպքերը, կարգը և պայմանները սահմանելու հայեցողական լիազորությունն իմպերատիվ դարձնելու նպատակահարմարության հարցը:  10․ Նախագծի 5-րդ հոդվածի 2-րդ մասից անհրաժեշտ է հանել «ինքնակառավարման» բառը:  11․ Նկատի ունենալով իրավական որոշակիության սահմանադրական սկզբունքը՝ Նախագծի 5-րդ հոդվածի 3-րդ մասում անհրաժեշտ է հստակեցնել, թե բացի նշված մասում թվարկվածներից, ինչ այլ վճարումների մասին է խոսքը:  12․ Նախագծի 5-րդ հոդվածի 5-րդ մասի համաձայն՝ սկսած 2020 թվականի հունվարի 1-ից՝ Երևան քաղաքում, 2021 թվականի հունվարի 1-ից՝ ՀՀ մարզերի վարչական կենտրոններում, 2022 թվականի հունվարի 1-ից՝ այլ բնակավայրերում գործունեություն իրականացնող կրթական հաստատություններում մատուցված ծառայությունների բոլոր տեսակի վճարներն ընդունվում են անկանխիկ ձևով: Նշված կարգավորումից պարզ չէ՝ կրթական հաստատությունններում ուսման վճարից բացի ինչ ծառայությունների դիմաց վճարների մասին է խոսքը: Եթե տվյալ դեպքում խոսքը վերաբերում է կրթական հաստատության տարածքում կրթական ծառայություններից բացի մատուցվող այլ ծառայություններին ևս *(օրինակ՝ սննդի, պատճենահանման ծառայություններ)*, ապա գտնում ենք, որ վերջիններիս դիմաց բացառապես անկանխիկ եղանակով վճարման պարտականություն նախատեսելը, *առանց նվազագույն շեմի սահմանման*, խնդրահարույց է:  13․ Պետական կենսաթոշակների նկատմամբ Նախագծով նախատեսվող կարգավորումները տարածելու մասով հարկ ենք համարում նշել, որ Նախագիծն անհրաժեշտ է համաձայնեցնել ՀՀ աշխատանքի և սոցիալական հարցերի նախարարության հետ՝ նկատի ունենալով, որ ՀՀ աշխատանքի և սոցիալական հարցերի նախարարության կողմից է մշակվում պետական կենսաթոշակային ապահովության քաղաքականությունը:  14․ Նախագծի 6-րդ հոդվածով արգելվում է օրենքի պահանջներից խուսափելու կամ դրանք չկատարելու նպատակով գործարքը (պայմանագիրը) երկու և ավելի մասերի մասնատելը: Այս կապակցությամբ պարզ չէ՝ գործնականում ինչ ընթացակարգով է վերահսկվելու նշված արգելքի պահպանումը: Ուստի Նախագծի նշված հոդվածը լրամշակման կարիք ունի:  Բացի այդ, նշված հոդվածի վերտառությունն է «Գործարքների (պայմանագրերի) մասնատումը», մինչդեռ նշված հոդվածում խոսքը գնում է գործարքների (պայմանագրերի) մասնատման արգելման մասին, ուստի հոդվածի վերնագիրն անհրաժեշտ է համապատասխանեցնել դրա բովանդակությանը:  15․ Նախագծի 8-րդ հոդվածի 1-ին մասի համաձայն՝ ՀՀ հարկային օրենսգրքով սահմանված՝ հսկիչ դրամարկղային մեքենաներ կիրառելու պարտավորություն ունեցող սուբյեկտները պետք է ունենան և հաճախորդի ցանկությամբ ապահովեն վճարային քարտերի միջոցով կամ վճարային տեխնոլոգիաների հիման վրա կիրառվող այլ վճարային գործիքներով վճարման ընդունում: Թեև Նախագծով սահմանվում են կանխիկ եղանակով վճարման և վճարների ընդունման թույլատրելի առավելագույն սահմանաչափեր (300.000, 1մլն. և 2մլն ՀՀ դրամ), միևնույն ժամանակ Նախագծով հսկիչ դրամարկղային մեքենաներ կիրառելու պարտավորություն ունեցող բոլոր տնտեսվարող սուբյեկտների համար՝ անկախ վերջիններիս շրջանառության ծավալից, սահմանվում է վճարային քարտեր ընդունող սարքեր ձեռք բերելու պարտականություն Նման կարգավորման պարագայում հնարավոր են այնպիսի իրավիճակներ, երբ այն տնտեսվարող սուբյեկտը, ում նույնիսկ ամսական շրջանառության ծավալը չի գերազանցում Նախագծով նախատեսված՝ 300.000 ՀՀ դրամը, վճարային քարտով վճարման ընդունումն ապահովելու նպատակով ունենա վճարային քարտեր ընդունող սարքեր ունենալու պարտականություն, ինչը, կարծում ենք, խնդրահարույց է և ունի լրացուցիչ հիմնավորման կարիք:  Ինչ վերաբերում է Նախագծին կից ներկայացված ամփոփաթերթում ներկայացված դիտարկմանն առ այն, որ եթե նույնիսկ տնտեսվարող սուբյեկտն օգտագործում է հին սերնդի հսկիչ-դրամարկղային սարք, ապա վճարային քարտ ընդունող սարքերը բանկերի կողմից տրամադրվում են անվճար, ուստի տնտեսվարողների համար լրացուցիչ ֆինանսական բեռ չի առաջանում, ապա հարկ է նշել, որ նշված սարքերը տնտեսվարողին անվճար տրամադրվելու դեպքում անգամ, դրանց սպասարկման համար բանկերի կողմից կարող են գանձվել որոշակի միջնորդավճարներ, ուստի նշված սարքերի ձեռքբերումը տնտեսվարող սուբյեկտների համար այնուամենայնիվ, կարող է առաջացնել որոշակի ֆինանսական ծախսեր, ինչը ևս վկայում է առաջարկվող կարգավորման լրացուցիչ հիմնավորման անհրաժեշտության մասին:  Բացի այդ, Նախագծի հիմնավորման մեջ ներկայացված չեն համապատասխան քանակությամբ վճարային քարտ ընդունող սարքերով բանկերի ապահովվածության վերաբերյալ տեղեկություններ՝ նկատի ունենալով Նախագծի ընդունման արդյունքում վճարային քարտեր ընդունող սարքեր ձեռքբերելու պարտականություն ունեցող տնտեսվարող սուբյեկտների հնարավոր մեծ քանակը և այն հանգամանքը, որ Նախագծով, փաստորեն, նման պարտականություն է սահմանվում գրեթե բոլոր տնտեսվարող սուբյեկտների համար:  Հաշվի առնելով վերոգրյալը՝ նախատեսվող կարգավորումն ունի լրացուցիչ հիմնավորման կարիք՝ հաշվի առնելով, որ Նախագիծը վճարային քարտերի միջոցով կամ վճարային տեխնոլոգիաների հիման վրա կիրառվող այլ վճարային գործիքներ կիրառելու պարտականություն և ֆինանսական բեռ է նախատեսում բավականին լայն շրջանակի սուբյեկտների համար:  16․ Նախագծի 8-րդ հոդվածի 5-րդ մասում անհրաժեշտ է հստակեցնել տրամադրվող այլ տեղեկությունների շրջանակը:  17․ Նախագծի 10-րդ հոդվածով օրենքի, դրա հիման վրա ընդունված իրավական ակտերի պահանջների խախտման համար պատասխանատվություն է նախատեսվում կազմակերպությունների, անհատ ձեռնարկատերերի և նոտարների համար, իսկ նույն արարքի համար ֆիզիկական անձանց համար պատասխանատվություն է նախատեսվում «Վարչական իրավախախտումների վերաբերյալ ՀՀ օրենսգրքում լրացումներ կատարելու մասին» օրենքի նախագծով: Միևնույն պահանջների խախտման համար նշված սուբյեկտների պատասխանատվությունը տարբեր օրենքներով նախատեսելու անհրաժեշտությունն ունի պարզաբանման կարիք: Միևնույն ժամանակ հարկ է նշել, որ ՀՀ արդարադատության նախարարության կողմից մշակված Վարչական իրավախախտումների վերաբերյալ նոր օրենսգրքի նախագծի հիմքում դրված է այն սկզբունքը, որ բոլոր վարչական իրավախախտումների համար պատասխանատվություն նախատեսող նորմերը պետք է սահմանվեն Վարչական իրավախախտումների վերաբերյալ օրենսգրքով՝ որպես վարչական իրավախախտումների համար պատասխանատվության հետ կապված իրավահարաբերությունները կանոնակարգող հիմնական իրավական ակտ: Ուստի, նկատի ունենալով նշված մոտեցումը, գտնում ենք, որ սույն Նախագծի և դրա հիման վրա ընդունված նորմատիվ իրավական ակտերի խախտման համար պատասխանատվություն նախատեսող նորմերը պետք է ամրագրվեն Վարչական իրավախախտումների վերաբերյալ օրենսգրքում:  Բացի այդ, գտնում ենք, որ նշված օրենքի և դրա հիման վրա ընդունված նորմատիվ իրավական ակտերի պահանջների խախտումներն իրենց բնույթով և հանրային վտանգավորության աստիճանով կարող են տարբեր լինել, ուստի առաջարկում ենք քննարկել այդ խախտումները և դրանց դիմաց կիրառվող սանկցիաները տարանջատելու հարցը:  18․ Նախագծի մի շարք դրույթներով (օրինակ՝ 5-րդ հոդվածի 2-րդ և 8-րդ մասեր, 8-րդ հոդվածի 2-րդ մաս) նախատեսվում է ենթաօրենսդրական նորմատիվ իրավական ակտեր ընդունելու վերաբերյալ կարգավորումներ, ուստի նկատի ունենալով «Նորմատիվ իրավական ակտերի մասին» ՀՀ օրենքի 13-րդ հոդվածի 5-րդ մասի 2-րդ կետի դրույթները՝ Նախագծի անցումային դրույթներով անհրաժեշտ է սահմանել նախատեսվող ենթաօրենսդրական նորմատիվ իրավական ակտի ընդունման նախատեսվող ժամկետները:  19․«Վարչական իրավախախտումների վերաբերյալ Հայաստանի Հանրապետության օրենսգրքում լրացումներ կատարելու մասին» ՀՀ օրենքի նախագծի 1-ին հոդվածում «քաղաքացիների, քաղաքացիություն չունեցող անձի, օտարերկրյա քաղաքացիների կամ երկքաղաքացիների» բառերն անհրաժեշտ է փոխարինել «ֆիզիկական անձանց» բառերով՝ նկատի ունենալով Նախագծով սահմանվող հասկացությունները:  20․ «Հայաստանի Հանրապետության քաղաքացիական օրենսգրքում փոփոխություն կատարելու մասին», «Հայաստանի Հանրապետության աշխատանքային օրենսգրքում փոփոխություն կատարելու մասին», ««Արժութային կարգավորման և արժութային վերահսկողության մասին» ՀՀ օրենքում լրացումներ և փոփոխություն կատարելու մասին», ««Պետական կենսաթոշակների մասին» ՀՀ օրենքում փոփոխություններ կատարելու մասին», ««Փողերի լվացման և ահաբեկչության ֆինանսավորման դեմ պայքարի մասին» ՀՀ օրենքում փոփոխություն կատարելու մասին», ««Գրավատների և գրավատնային գործունեության մասին» ՀՀ օրենքում փոփոխություն կատարելու մասին» ՀՀ օրենքների նախագծերը համապատասխանում են Հայաստանի Հանրապետության օրենսդրությանը: | 1․ Ընդունվել է և Նախագծի հիմնավորումները լրամշակվել են։  2․ Ընդունվել է մասնակի և կատարվել են համապատասխան փոփոխություններ այն կետերի մասով, որոնք հնարավոր է եղել նախատեսել։ Նշվածը պայմանավորված է այն հանգամանքով, որ Նախագծով նախատեսվում է փուլային անցում անկանխիկ գործառնությունների, ուստի ամբողջապես նախատեսել անցումային դրույթներում հնարավոր չէ։  3․ Ընդունվել է ի գիտություն։  4․ Ընդունվել է և նախագծում կատարվել է համապատասխան փոփոխություն։  5. Ընդունվել է և նախագծում կատարվել է համապատասխան փոփոխություններ։  6․ Ընդունվել է ի գիտություն, քանի որ ՀՀ հարկային օրենսգրքով սահմանված սահմանաչափերը վերաբերվում են տնտեսվարող սուբյեկտներին, բացի այդ Նախագիծը փուլային է և այն տնտեսվարողների մասով հավասարվում է 2 տարի հետո։ Նշենք նաև, որ Նախագիծը մի քանի անգամ քննարկվել է ՊԵԿ համապատասխան մասնագետների հետ և որևէ իրավական և բովանդակային հակասություններ չեն գտնվել, ուստի այն ներառվել է Նախագծում՝ սահմանելով նաև այն բացառությունները, որոնք կարող են որոշակի շփոթմունք առաջացնել։  7․ Ընդունվել է և Նախագծում կատարվել է համապատասխան փոփոխություն։  8․ Ընդունվել է ի գիտություն և հիմնավորումը հստակեցվել է։  9․ Ընդունվել ի գիտություն, քանի որ գործարքների միջնորդավճարների հետ կապված հարաբերությունները կրում են շուկայական բնույթ, ուստի իմպերատիվության գաղափարը այս փուլում արդարացված չէ։ Բացի այդ Նախագիծը մշակելիս մանրակրկիտ ուսումնասիրվել է տվյալ ոլորտը և արձանագրվել է, որ վերջին 3 տարիների ընթացքում միջնորդավճարների չափերը զգալի նվազել են և այս պահին էլ նվազման միտում ունեն։ Ինչ վերաբերվում է ծավալային աճին, նշենք որ այս պարագայում ևս մրցակցության հաշվին դրանք նվազելու են այլ ոչ թե աճելու են։ Այնուհանդերձ՝ ՀՀ Կենտրոնական բանկը խստորեն հետևելու է այս գործընթացին և, եթե, արձանագրվի հակառակ պատկեր, այդ ժամանակ միջամտություն անվերապահորեն կլինի և հստակ կարգավորումներ կնախատեսվեն։  10․ Ընդունվել է և կատարվել է համապատասխան փոփոխություն։  11․ Ընդունվել է և կատարվել է համապատասխան փոփոխություն։  12․ Ընդունվել է և կատարվել է համապատասխան փոփոխություն։  13․ Ընդունվել է ի գիտություն։ Տեղեկացնում ենք, որ Նախագիծը հանվել է փաթեթից։  14․ Ընդունվել է ի գիտություն։ Ցանկանում ենք տեղեկացնել, որ ներկա իրավակարգավորումների շրջանակում ևս ունենք նման կարգավորումներ արժութային կարգավորման ոլորտում և վերահսկողության առումով դեռևս խնդիրներ և դժվարություններ չեն առաջացել, քանի որ կան բազմաթիվ ճանապարհներ՝ բացահայտելու նման խախտումները։  15․ Նախագծի հիմնավորումներով տրվել են այս հարցերի պատասխանները։  16․ Ընդունվել է և Նախագիծը հստակեցվել է։  17․ Ընդունվել է և Նախագիծը հստակեցվել է։ Ինչ վերաբերվում է ՀՀ արդարադատության նախարարության կողմից մշակված Վարչական իրավախախտումների վերաբերյալ նոր օրենսգրքի նախագծի սկզբունքներին, հայտնում ենք, որ դեմ չենք դրանք այնտեղ ևս ներառելու համար։ Հաշվի առնելով, որ Վարչական իրավախախտումների վերաբերյալ նոր օրենսգրքի նախագիծը դեռևս քննարկման փուլում է, ուստի այս փուլում առաջարկում ենք այն ներառվի գործող Վարչական իրավախախտումների վերաբերյալ օրենսգրքում՝ հետագայում նոր օրենսգրքում ներառելու պայմանով։  18․ Ընդուվել է և կատարվել է համապատասխան փոփոխություններ։  19․ Ընդուվել է և Նախագծում կատարվել է համապատասխան փոփոխություններ։  20․ Ընդունվել է ի գիտություն։ |
| 26. | E-draft-ի առաջարկություններ | 1․ Ընդհանրապես անկանխիկ վճարումները զարգացնելը դրական է, սակայն կան որոշակի վերապահումներ փաթեթի առնչությամբ, 1. թոշակների վճարումը չի կարելի ամբողջությամբ տանել անկանխիկի դաշտ, դժգոհություններ կլինեն սահմանամերձ բոլոր բնակավայրերից, փոքր գյուղերից, 2. բաց է թողնվել վճարահաշվարկային համակարգի տերմինալների մասը, այսինքն ենթակառուցվածքի ապահովման մասով, 3. արդյոք բանկերի հետ քննարկվել է մարզերի բնակավայրերում բանկոմատներով ապահովվածությունը, ձեռնտու է իրենց դրանց ցանցի ընդլայնումը ֆինանսական տեսանկյունից, 4. էսքրոու հաշիվների սակագները դրանից կնվազեն, քննարկվել է հարցը բանկերի հետ, 5. դիտարկվել է այն հարցը, որ մարզերում մարդկանց համար առաջանալու են լրացուցիչ ծախսեր գումար ստանալու հաշվով, հատկապես ձմռանը, 6.պետական նպաստները վճարվում են նաև ըստ պետական նպաստների օրենքի՝ հոդված 5, նույն հոդվածի 8-րդ մասը պետք է վերաբերի նաև նպաստներին. 7. հոդված 9-ի 1-ին մասում կարելի էր ձևակերպել այսպես. պետական եկամուտների կոմիտեն, իսկ Հայաստանի Հանրապետության կենտրոնական բանկի կողմից լիցենզավորված, գրանցված և (կամ) վերահսկվող անձանց նկատմամբ՝ Հայաստանի Հանրապետության կենտրոնական բանկը: ինչը ավելի կհստակեցնի թե որ կառույցը ինչ շրջանակի վերահսկողն է:  2․4-րդ հոդվածի հետևյալ պարբերությունը անհրաժեշտ է հստակեցնել. Բացառություն է կազմում նաև օտարերկրյա քաղաքացիների և քաղաքացիություն չունեցող անձանց կողմից մանրածախ առևտրում սահմանված կարգով դուրս գրված ԱԱՀ-ի վերադարձի հարկային հաշվով ձևակերպված ապրանքների ձեռք բերման գործարքները, որոնց դիմաց Հայաստանի Հանրապետության տարածքում կանխիկ դրամով գումարի ընդունման առավելագույն չափը չի կիրառվում: Ձևակերպումից միանշանակ չի հասկացվում, որ սա վերաբերում է ԱԱՀ գումարը կանխիկ վերադարձնելուն։ 4-րդ հոդվածի 5-րդ մասում ԿԲ-ին լիազորություն վերապահելը սահմանելւ առավելագույն և նավազագույն սահմանաչափեր ձևակերպված է որպես հայեցողական լիազորություն, ինչը ճիշտ չէ։ անհրաժեշտ է այն պայմանավորել սպառողների շահերով և հակամրցակցային օրենսդրությամբ, և ընդհանրապես պետք է հասկանալ թե արդյոք այս լիազորությունը ԿԲ-ին վերապահելը հիմնավորված է, թե դա պետք է լինի վերապահված օրինակ՝ ՏՄՊՊՀ-ին։ «5-րդ հոդվածի 2-րդ մասի հետևյալ պարբերությունը՝ Հայաստանի Հանրապետության կառավարությունը սահմանում է սույն մասից բացառություն կազմող այն վճարների տեսակները և այդպիսի վճարներ ստացողների առանձին կատեգորիաների ցանկը, որոնք կարող են վճարվել կամ որոնց կարող է վճարվել կանխիկ եղանակով» պարունակում է կոռուպցիոն ռիսկեր. անհրաժեշտ է սահմանել, թե որ կամ ինչ չափանիշների առկայության դեպքում ՀՀ Կառավարությունն իրավունք ունի սահմանել դա։ Նույն հոդվածում առողջապահական ծառայությունների մատուցման սահմանափակումը անկանխիկ վճարման եղանակով պարունակումէ. ռիսկ, որ քաղաքացին կարող է չստանալ կամ ուշ ստանալ հրատապ առողջապահական միջամտություն անկանխիկ միջոցների վրա արգելանքի պատճառով։ Այս դրույթը հարկավոր է վերանայել։ 6-րդ հոդվածի տրամաբանությունը հասկանալի է, սակայն չկան այն չափանիշները, որոնցով պետք է գնահատել, թե դա մի գործարք է եղել բաղդատված, թե մի քանի տարբեր գործարքներ։ 7-րդ հոդվածի բովանդակությունը և նպատակը անհասկանալի է։ 8-րդ հոդվածի 3-րդ մասը պարտականություններ սահմանելու լիազորություն է վերապահում ՀՀ Կառավարությանը, այնինչ պարտականությունները պետք է սահմանել օրենքով։ Նույն հոդվածի 5-րդ մասը անհրաժեշտ էքննարկել բանկային գաղտնիքի լույսի ներքո։ Արժութային կարգավորման և արժութային վերահսկողության մասին ՀՀ Օրենքի 4-րդ հոդվածի 1-ին մասի համաձայն՝ 1. Ընթացիկ արժութային գործարքների իրականացման նկատմամբ որևէ սահմանափակում չի կարող կիրառվել: Անհրաժեշտ է հստակեցնել նախատեսվող օրենքի և նշված օրենքի փոխհարաբերությունը այս հարցի կապակցությամբ։ ՎԻՎՕ 165.10 հոդվածը հակասում է մայր օրենքի 10-րդ հոդվածին, որում չկա նախազգուշացում։ Ընդհանրապես, հարկավոր է պատասխանատվության միջոցը սահմանել միայն մեկ իրավական ակտում, կամ մայր օրենքում, կամ ՎԻՎՕ-ում։  3․Արգելեք օրենքով բանկային հաշիվ բացել մերժելը բանկի կողմից, այդ թվում՝ ՓԼԱՖ ռիսկերի առկայության պարագայում (բանկը պետք է կատարի դիտարկումներ, այլ ոչ թե հրաժարվի հաճախորդ վերցնել կամ սպասարկել. այսպիսի խնդիր ունենք օտարերկրացիների և որոշ տեսակի ձեռնարակատիրական գործունեության հետ կապված, օրինակ՝ կրիպտոարժույթների)։ Սահմանեք խոշոր տուգանք և լիցենզիայից զրկում։  4․Մարդ միշտ պետք է ունենա ընտրության հնարավորություն՝ կանխիկ կամ անկանխիկ վճարելու։ Կանխիկի սահմանափակումը բազմաթիվ լավ կողմեր ունի, որոնցից է, օրինակ, կոռուպցիայի նվազելը, ավելի արագ գործարքներ իրականացնելը, սակայն, մյուս կողմն այն է, որ խախտվում է մարդու անձնական կյանք վարելու իրավունքը, ներխուժում է գործվում մարդու, այսպես ասած, անձնական տարածք, որն անընդունելի է։ Այսպիսով, կանխիկի և անկանխիկի միջև ընտրության հնարավորությունը շատ կարևոր է առողջ հասարակություն ունենալու համար, հասարակություն, որտեղ չեն խախտվում մարդու իրավունքները։  5․«ՓՄՁ համագործակցության ասոցիացիա» ՀԿ-ն սկզբունքորեն դրական է վերաբերվում Հայաստանում անկանխիկ գործառնությունների զարգացման նախաձեռնությանը։ Ավելին, կարծում ենք, որ պատասխանատու գերատեսչությունները պետք է օր առաջ ապահովեն ժամանակակից վճարային տեխնոլոգիաների զարգացումը Հայաստանում։ Այդ բարեփոխումները կարող են նպաստել Հայաստանում բիզնեսի համար ավելի նպաստավոր պայմանների ստեղծմանը, ինչպես նաև հայկական FinTech ոլորտի զարգացմանը։ Միաժամանակ, մեր խորին համոզմամբ անկանխիկ եղանակով վճարումների զարգացմանը պետք է տալ համալիր լուծում, որի արդյունքում շահառուները կօգտվեն անկանխիկ վճարումների եղանակից ոչ թե պարտադրանքով պայմանավորված, այլ քանի որ այդպես ավելի հարմար է ու շահավետ։ Մենք կարծում ենք, որ այս նախագծի ընդունումը կարող է կտրուկ վատթարացնել ՓՄՁ ոլորտի առանձին ներկայացուցիչների ֆինանսական դրությունը ինչի վերաբերյալ ցանկանում ենք ներկայացնել մի շարք վերապահումներ և առաջարկություններ․ 1. Առկա չէ օրենքի կարգավորման ազդեցության գնահատականը։ Բացակայում են հաշվարկներն այն մասին, թե քանի՞ տնտեսվարող սուբյեկտ, քանի՞ աշխատող, քանի՞ գործարք է ընկնելու այս օրենքի կարգավորման շրջանակում, ինչքա՞ն են կազմելու տնտեսվարողների ծախսերը՝ բանկային միջնորդավճարների գծով և այլն։ 2. Բանկերը, անկանխիկ գործառնությունների համար միանվագ ու ամսական սպասարկման վճարներից զատ, գանձում են նաև միջնորդավճար, որը կազմում է հասույթի 1.5-2.5%։ Նշենք, որ ԱՎԿ տվյալների համաձայն, 2017թ-ին առևտրի ոլորտում տնտեսվարողների համախառն շահութաբերության մարժան կազմել է 14%։ Այսինքն տվյալ օրենքի ընդունման հետևանքով ՓՄՁ-ների մոտ կառաջանա բանկային միջնորդավճարի լրացուցիչ ծախսային հոդված, ինչի արդյունքում էլ ավելի կնվազի ՓՄՁ-ների շահութաբերությունը։ 3. Առաջարկում ենք Օրենքի նախագծի՝ քննարկումներին զուգահեռ, ԿԲ-ն հրապարակի, թե իր նորմատիվ իրավական ակտերով անկանխիկ գործառնությունների համար միջնորդավճարների առավելագույն և նվազագույն ինչպիսի սահմանաչափեր է պատրաստվում սահմանել (հոդված 4-ի, 5-րդ ենթակետ), որն ուղեցույց կարող է հանդիսանալ Օրենսդիր մարմնի համար՝ նախագիծը մերժելու կամ հաստատելու։ 4. Տնտեսական գործունեության առանձին տեսակների դեպքում, օրինակ, գյուղատնտեսության և շինարարության, որտեղ մեծ թիվ են կազմում օրավարձով աշխատող անձինք, այս Օրենքի կիրառումը գործնականում կախված է լուրջ դժվարությունների հետ։ Առաջարկում ենք այս երկու ոլորտների համար Օրենքի կիրառումը հետաձգել կամ սահմանել բացառություն։ Հաշվի առնելով այս նկատառումները՝ ՓՄՁ համագործակցության ասոցիացիան նախաձեռնում է քննարկումների շարք շահագրգիռ մարմինների հետ՝ բոլոր կողմերի համար ընդունելի լուծումներ գտնելու համար։ | 1․ Ընդունվել է մասնակի, ընդ որում ցանկանում ենք տեղեկացնել, որ կենսաթոշակները ամբողջությամբ չեն վճարվելու անկանխիկ, սահմանվել են բացառություններ, մասնավորապես՝ առաջին և երկրորդ կարգ ունեցող հաշմանդամների, 75 տարին լրացած թոշակառուների, մինչև 1000 բնակիչ ունեցող համայնքների համար, ովքեր կարող են նաև կանխիկ ստանալ։  Ենթակառուցվածքների և սակագների մասով տեղեկացնում ենք, որ հիմնավորումը լրամշակվել է և ներկայացվել են համապատասխան վիճակագրություն։  2․ Ընդունվել է մասնակի և Նախագծում կատարվել են համապատասխան փոփոխություններ, ինչպես նաև հիմնավորումը լրամշակվել է։  3․Ընդունվել է ի գիտություն։  Տեղեկացնում ենք, որ բանկային հաշիվներ բացելը կրում է քաղաքացիաիրավական բնույթ, ուստի իմպերատիվ արգելք նախատեսելը չի բխում շուկայական հարաբերությունների էությունից։ Բանկերը ղեկավարվելով ՀՀ օրենսդրության պահանջներով իրենք իրենց ռիսկերը կառավարելու համար նախատեսում են հավելյալ պահանջներ, այնուհանդերձ ՀՀ Կենտրոնական բանկը՝ ելնելով սպառողների շահերի պաշտպանության խնդրից՝ հետևողական է և նման դեպքերի առկայության ժամանակ մանրամասն ստուգում է գործընթացի օրինականությունը։  4․ Ընդունվել է ի գիտություն։ Տեղեկացնում ենք նաև, որ Նախագծով դա հաճախորդի իրավունքն է անկանխիկ վճարում կատարի թե ոչ։ Նախագիծը որևէ պարտադիր պահանջ չի առաջադրում։ Բացի այդ Նախագծով սահմանված փողի չափը թույլ է տալիս հաճախորդներին իրենց անհրաժեշտ գործարքները կատարել նաև կանխիկ։  5․ Ընդունվել է ի գիտություն։ Տեղեկացնում ենք նաև, որ Նախագծով դա հաճախորդի իրավունքն է անկանխիկ վճարում կատարի թե ոչ։ Նախագիծը որևէ պարտադիր պահանջ չի առաջադրում։ Բացի այդ Նախագծով սահմանված փողի չափը թույլ է տալիս հաճախորդներին իրենց անհրաժեշտ գործարքները կատարել նաև կանխիկ։ Հիմնավորումը լրամշակվել է և ներկայացվել է վիճակագրություն։ |